Ashley Pittman Kumweka Necklace - - Farfetch.com\nKumweka necklace in black from Ashley Pittman. This wooden short necklace features a gold-tone chain link with black wooden spikes throughout.\nItem ID: 10264194\nAshley Pittman Kumweka necklace


2019 Skoda Kodiaq 2.0 TDI DSG 4x4 - 2457300 RUR\n2019 Skoda Kodiaq 2.0 TDI DSG 4x4 Style - 2 457 300 руб.\nЦена: 2 457 300 руб. или 38 407 $, или 34 301 €


Davide na Bateseba | Nkhani za M’bibliya\nATAYAMBA Davide kutonga ku Jeruzalemu, Yahova adacitisa kuti anyankhondo wace akunde anyamadulanthaka wawo. Yahova adapicira kupasa Wajirayeri dziko la Kanani. Ndipo na thandizo la Yahova, dziko lense lakupiciridwalo lidadzakhala lawo.\nDavide akhali mambo wabwino. Iye akhafuna Yahova. Tenepo, cinthu cakutoma comwe iye adacita atakunda Jeruzalemu, cikhali kucemeresa thungwa la cipangano la Yahova. Ndipo iye akhafuna kumanga tempwlo kuti aikhe thungwalo.\nPomwe Davide adakula, iye adacita cinthu cakuphonyeka. Davide akhadziwa kuti n’kuphonyeka kutenga cinthu ca mweneciro. Tsono usiku bunango, pomwe iye akhali yekha pa nsanza ya nyumba yace, iye adawona mkazi wakudeka kwene-kwene. Dzina lace akhali Bateseba, ndipo bayace akhali mcikunda, wakucemeredwa Uriya.\nDavide adamufuna kwene-kwene Batesebayo, mwakuti adamucemeresa m’nyumba mwace. Bayace akhali ku nkhondo. Davide adagona naye mkaziyo, ndipo patsogolo pace adadziwisidwa kuti akhana mimba. Davide adakhala na thupo kwene-kwene, ndipo adatumiza tsamba kuna Jowabe, mkulu wa anyankhondo wace, kuti aikhe Uriya patsogolo pa nkhondo kuti aphedwe. Pomwe Uriyayo adafa, Davide adalowola Bateseba.\nYahova adakalipa kwene-kwene na Davide. Tenepo, iye adatumiza mtumiki wace Natani, kuti akamuzimbulire kuphonya kwaceko. Ungamuwone Natani apa, acimbalalewa na Davide. Davide adatsukwala kwene-kwene na bzomwe akhadacitabzo, tenepo, Yahova alibe kumupha. Tsono Yahova adati: ‘Thangwe ra bzakuipa bzomwe wacitabzi, un’dzakhala na mabvuto mazinji m’nyumba mwako.’ Ndipo ndibzo bzomwe Davide adakhala nabzo!\nCakuyamba, mwana wa Batesebayo adafa. Ndipo mwana wakutoma wa Davide, Amoni, adatenga mpfumakazi yace, Tamari, acimungingimira kugona naye. Mwana wa Davide, Abisalamu, adakalipa kwene-kwene na bzimwebzo, mwakuti adapha Amoniyo. Patsogolo pace, Abisalamu adacita uxamwali na wanthu wazinji, ndipo wadamuikha mambo. Pakumalizira, Davide adakunda Abisalamu pa nkhondo, ndipo Abisalumuyo adaphedwa. Inde, Davide adakhala na mabvuto mazinji.\nPakati pa bzensebzi, Bateseba adadzabereka mwana mwamuna, dzina lace Salomau. Pomwe Davide adakalamba, aciduwala, mwana wace Adoniya adayeza kubziikha mambo. Thangwe ra bzimwebzo, Davide adacemeresa wansembe, dzina lace Zadoki kuti aikhe mafuta mu msolo mwa Salomau kufuna kulatiza kuti Salomau ndiye angadadzakhala mambo. Patsogolo pace Davide adafa na magole 70 yakubadwa. Iye adatonga magole 40, tsono tsapano Salomau ndiye adakhala mambo wa Jirayeri.\n2 Samuweri 11:1-27; 12:1-18; 1 Wamambo 1:1-48.\nTumizirani mwanzanu Tumizirani mwanzanu Mabvuto M’nyumba Mwa Davide


Jezu Adapita mu Jeruzalemu Ninga Mambo | Moyo wa Jezu\nMambo Adapita mu Jeruzalemu Adapakira pa Bulu\nMATEU 21:1-11, 14-17 MARKO 11:1-11 LUKA 19:29-44 JUWAU 12:12-19\nJEZU ADATUMBIZIDWA POMWE AKHAPITA MU JERUZALEMU\nJEZU ADALEWERATU BZA KUPFUDZIDWA KWA JERUZALEMU\nMangwana yace, pa nsiku ya mdzinga, pa Nisani 9 Jezu pabodzi na anyakupfunza wace adacoka ku Betanya aciyenda ku Jeruzalemu. Pomwe akhafendera mu mzinda wa Betefaji omwe ukhali pa phiri la Mioliva, Jezu adauza anyakupfunza wace awiri kuti:\n‘Ndokoni mu mzinda omwe munkuwonayu, ndipo munkawona bulu adamangidwa pabodzi na kamwana kace kacimuna. Mukayatsudzule mucibwera nayo kwa inepano. Penu munthu ali-wense angalewe cinthu ciri-cense kwa imwepo, mundokamutawire kuti: ‘Mbuya ankuwafuna.’ Ndipo an’dzawatumiza mwakusaya kucedwa.’—Mateu 21:2, 3.\nAnyakupfunza wa Jezu alibe kuzindikira kuti bzomwe Jezu adawauzabzo bzikhabverana na polofesiya ya m’Bibliya. Koma patsogolo pace, iwo adazindikira kuti bzomwe bzikhacitikabzo, bzikhakwanirisa polofesiya ya Zakariya. Iye adaleweratu kuti Mambo wakupiciridwa na Mulungu an’dzapita mu Jeruzalemu ‘mwakubzicepswa ndipo angadadzabwera adapakira bulu. Iye an’dzabwera adapakira kabulu, komwe ni mwana wacimuna wa bulu wacikazi.’—Zakariya 9:9.\nPomwe anyakupfunzawo adafika ku Betefaji kuti akatenge kabulu kacimuna pabodzi na mai wace, wanthu omwe akhali pafupiwo adabvunza kuti: ‘Kodi munkukatsudzuliranyi kabuluka?’ (Marko 11:5) Tsono wanthuwo adabvumiza anyakupfunzawo kutenga mabuluyo, pomwe adabva kuti Mbuya ndiye akhayafuna. Anyakupfunzawo adatandika mikanjo yawo pa bulupo na pa mwana waceyo, koma Jezu adapakira kabulu kang’onoko.\nPomwe Jezu akhafendera ku Jeruzalemu, wanthu azinji adayamba kubwera kuti adzawone Jezuyo. Wanthu azinji adatandika mikanjo yawo mu mseu, koma winango adagwata mithambi m’minda aciyitandikambo mu mseumo. Ndipo iwo akhakuwa kuti: ‘M’pulumuseni, taphata minyendo! Wakusimbidwa ni ule omwe an’bwera m’dzina la Yahova! Bwakusimbidwa ni Umambo bomwe bunkubwera bwa baba wathu Davide.’ (Marko 11:8-10) Afarizeu omwe akhalipombo pa thimulo adakalipa kwene-kwene na bzomwe wanthuwo akhalewa mwakukuwa ndipo Afarizeuwo adauza Jezu kuti: ‘Atsimuleni anyakupfunza wanuwa.’ Tsono Jezu adawatawira kuti: ‘Ndinkukuuzani kuti, iwo acinyamala, minyalayi ingakuwe.’—Luka 19:39, 40.\nPomwe Jezu adawona mzinda wa Jeruzalemu, iye adayamba kulira acimbalewa kuti: ‘Iwepo, inde iwepo ungadazindikira lero bzinthu bzamtendere—koma tsapano bzabisika m’maso mwako.’ Thangwe ra kusaya kubvera kwawo utowa, wanthu wa mu Jeruzalemu akhadikhirira kupfudzidwa. Pakulewa bza wanthu amwewa Jezu adaleweratu kuti: ‘Anyamadulanthaka wako an’dzakuphingiza na kukutsautsa kucokera ku mbali zense. Iwo an’dzakupfudza pabodzi na wana omwe ali pakati pako, ndipo an’dzasiya lini mwala padzulu pa mwala unzace kwa iwepo.’ (Luka 19:42-44) Bzomwe Jezu adalewabzi bzidacitikadi thangwe mu gole la 70 EC, Jeruzalemu adapfunzidwa.\nPomwe Jezu adapita mu Jeruzalemu, ‘mzinda wense udacita phiringu, ndipo winango akhambabvunza kuti: “Kodi umweyu mbani?”’ Ndipo thimulo likhatawira kuti: ‘Umweyu ni mpolofeta Jezu, wacokera ku Nazaleti, wa ku Galileya!’ (Mateu 21:10, 11) Wanthu winango pa thimupo omwe adawona Jezu akulamusa Lazaro akhauzambo winango bza cakudabwisaco. Afarizeu adadandaula pakuwona kuti bzinthu bzikhawafambira lini. Iwo adayamba kumbauzana kuti: ‘Dziko lense linkuyenda kuna iye.’—Juwau 12:18, 19.\nNinga mwa cizolowezi cace, Jezu akayenda ku Jeruzalemu, akhayenda ku templo kukapfunzisa. Ku temploko Jezu adapoza zimola na nyakulemala. Tsono pomwe akulu-akulu wa ansembe pabodzi na anembi adawona bzimwebzi pabodzi na bzomwe adabva wana ankulewa mwakukuwa kuti: ‘M’pulumuseni, Mwana wa Davide,’ iwo adakalipa kwene-kwene. Atsogoleri wa bzipembedzowa adabvunza Jezu kuti: ‘Unkubva bzomwe awa ankulewabzi?’ Jezu adawatawira kuti: ‘Inde. Kodi mulibe kuwerenga kuti: “Kucokera m’kamwa mwa wana na mwa tuwana tutcece mudacoka mafala yakutumbiza”?’—Mateu 21:15, 16.\nJezu adanyang’anisa bzinthu bzense bzomwe bzikhali mu templomo koma nthawe ikhadamala kale. Tenepo iye pabodzi na apostolo wace adabwerera ku Betanya, pomwe nsiku ya nisani 10 ikhanati kukwana. Iwo adagona ku Betanyako usiku bwa nsiku ya Mdzinga.\nKodi Jezu adapita tani mu Jeruzalemu ninga Mambo, ndipo bzidacitika lini?\nKodi Jezu adabva tani pomwe adawona mzinda wa Jeruzalemu ndipo adalewa polofesiya iponi?\nKodi n’ciyani comwe cidacitika pomwe Jezu adayenda ku templo?


Mbatendani Mphaso Zakusaya Kuwoneka Zomwe Yahova Ambakupasani | Nsanza ya Mulindiri Yakupfunza\nNsanza ya Mulindiri—Yakupfunzira | Maio 2020\nWerengani mu Chichewa Ciabua Ciacoli Ciafrikana Ciaja Ciakha Cialbaneji Cialtai Cialur Ciamharik Ciamisi Ciangonde Ciarabe Ciarmeniya Ciasamizi Ciaukan Ciaymara Ciazerbaijani (ca ku Cyrillic) Ciazibajani Cibaoule Cibasa (ca ku Camarões) Cibataki (ca ku Karo) Cibataki (ca ku Simalungun) Cibataki (ca ku Toba) Cibemba Cibengali Cibiak Cibikolo Cibisilama Ciboulou Cibshkir Cibulgariya Cidamara Cidangme Cidgin (ca ku West Africa) Cidigor Cidinamarkeji Cidouala Cidrehu Ciedo Ciefik Ciesan Cieslovako Cieslovenia Ciestoniano Ciewe Cifante Cifaransa Cifiji Cifinilandeji Cifon Ciga Ciga Cigarifuna Cigerman Cigitonga Cigmong (ca ku White) Cigokana Cigrego Cigroelandeji Ciguarani Cigujarati Cigun Cihausa Cihavu Ciheberi Ciherero Cihiligaynon Cihindi Cihiri Motu Ciholandeji Cihungaro Ciiban Ciibanag Ciibinda Ciidoma Ciigbo Ciigede Ciijilandiya Ciiloko Ciindoneziya Ciisoko Cijaponeji Cijorgiya Cijula Cikabiye Cikabuverdiano Cikakxikel Cikamba Cikambodja Cikanada Cikaonde Cikaren (Ca ku S'gaw) Cikatalan Cikaxin Cikazakh Cikazakh (ca ku Arábia) Cikekxi Cikexuwa (ca ku Ancash) Cikexuwa (ca ku Ayacucho) Cikexuwa (ca ku Bolívia Cikexuwa (ca ku Cuzco) Cikhana Cikixe Cikixuwa (ca ku Chimborazo) Cikixuwa (ca ku Imbabura) Cikongo Cikongo Cikonkani (ca ku Roma) Cikoreano Cikrio Cikriolo ca ku Belize Cikriolo ca ku Guadalupe Cikriolo ca ku Haiti Cikriolo ca ku Mauritania Cikriolo ca ku Seychelles Cikroasiya Cikudish Kurmanji Cikurdish Kurmanji (Cyrillic) Cikurdish Kurmanji (ca ku Caucaso Cikuyu Cikwangali Cikwanyama Cilahu Cilaoti Cilari Cilatviano Cilenje Cilingala Cilituania Cilomwe Cilow German Ciluba Ciluganda Cilukonzo Cilunda Ciluo Ciluvale Cimakhuwa-Meetto Cimakua Cimalagazi Cimalay Cimalayalam Cimaltese Cimam Cimambwe-Lungu Cimanyawa Cimapudungun Cimarathi Cimarxalezi Cimaya Cimazatek (ca ku Huautla) Cimbunda Cimbundu Cimingrelian Cimixe Cimixtek (ca ku Guerrero) Cimizo Cimoore Cimotu Cimyanimari Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cinamwanga Cinande Cinavajo Cindau Cindebele Cindebele (ca ku Zimbabwe) Cindonga Cinepali Cingabere Cingangela Cingirezi Ciniasi Ciniuean Cinoruwegeji Cinsenga Cinyaneka Cinyanja Cinyarwanda Cinyungwe Cinzema Ciokpe Cioromo Ciossetian Ciotetela Cipalauan Cipangasian Cipapiaamento (Curação) Cipende Ciperisi Cipidgin ca ku Ilhas Salomão Cipoloneji Ciponapeano Cipunjabi Cipwitikizi (ca ku Brasil) Cipwitikizi (ca ku Portugal) Cirarotongan Cirewedwe ca Manja ca Cifaransa Cirewedwe ca Manja ca Cigrego Cirewedwe ca Manja ca Cijaponeji Cirewedwe ca Manja ca Cipoloneji Cirewedwe ca Manja ca Cipwitikizi Cirewedwe ca Manja ca Citai Cirewedwe ca Manja ca Cixineji Cirewedwe ca Manja ca ku Africa do Sul Cirewedwe ca Manja ca ku Alemanha Cirewedwe ca Manja ca ku America Cirewedwe ca Manja ca ku Angola Cirewedwe ca Manja ca ku Argentina Cirewedwe ca Manja ca ku Australia Cirewedwe ca Manja ca ku Bolivia Cirewedwe ca Manja ca ku Brasil Cirewedwe ca Manja ca ku Chile Cirewedwe ca Manja ca ku Colombia Cirewedwe ca Manja ca ku Congo Cirewedwe ca Manja ca ku Costa Rica Cirewedwe ca Manja ca ku Cuba Cirewedwe ca Manja ca ku Eslovênia Cirewedwe ca Manja ca ku Espanha) Cirewedwe ca Manja ca ku Filipinas Cirewedwe ca Manja ca ku Finlandia Cirewedwe ca Manja ca ku Grã Bretanha Cirewedwe ca Manja ca ku Guatemala Cirewedwe ca Manja ca ku Holanda Cirewedwe ca Manja ca ku Honduras Cirewedwe ca Manja ca ku Hungria Cirewedwe ca Manja ca ku India Cirewedwe ca Manja ca ku Indonésia Cirewedwe ca Manja ca ku Italia Cirewedwe ca Manja ca ku Kenya Cirewedwe ca Manja ca ku Korea Cirewedwe ca Manja ca ku Kroasiya Cirewedwe ca Manja ca ku Madagascar Cirewedwe ca Manja ca ku Malawi Cirewedwe ca Manja ca ku Moçambique Cirewedwe ca Manja ca ku México Cirewedwe ca Manja ca ku Nicarágua Cirewedwe ca Manja ca ku Nigéria Cirewedwe ca Manja ca ku Panama Cirewedwe ca Manja ca ku Paraguai Cirewedwe ca Manja ca ku Peru Cirewedwe ca Manja ca ku Quebec Cirewedwe ca Manja ca ku Romenia Cirewedwe ca Manja ca ku Russia Cirewedwe ca Manja ca ku Salvador Cirewedwe ca Manja ca ku Suécia Cirewedwe ca Manja ca ku Taiwania Cirewedwe ca Manja ca ku Tchecoslováquia Cirewedwe ca Manja ca ku Venezuela Cirewedwe ca Manja ca ku Zambia Cirewedwe ca Manja ca ku Zimbabwe Cirghiz Ciribati Ciromany (ca Kummwera kwa Grécia) Ciromany (ca ku Macedonia) Ciromany (ca ku Macedonia) Cyrillic Ciromany (ca ku Sérvia) Ciromeniya Cironga Cirundi Cirunyankore Cirusso Cirutoro Cisamoan Cisangir Cisango Cisaramakan Cisebuano Cisedonia Cisena Cisepedi Cisepulana Ciservia Ciservia (ca ku Roma) Cisesotho (ca ku Lesoto) Cisesotho (ca ku África do Sul) Cisetswana Cisi Cisidama Cisilozi Cisinyala Cisonge Cisranantongo Cisunda Cisuweko Ciswahili Ciswahili (ca ku Congo) Ciswati Citaabwa Citagalog Citagrinya Citahiti Citai Citajiki Citaliyana Citamil Citandroy Citankarana Citarascani Citatar Citcangani (ca ku Moçambique) Citceko Citcini (ca ku Hakha) Citelugu Citetun Dili Citiv Citlapanek Citojolabal Citok Pisin Citonga Citonga (ca ku Malawi) Citonga (ca ku Zimbabwe) Citongan Citotonak Citshiluba Citshwa Citsonga Cituba Citumbuka Citurkmen Citurko Cituvaluan Citwi Citzeltal Citzotzil Ciughur (ca ku Cyrillic) Ciuighur (ca ku Arábia) Ciukraniya Ciumbundu Ciurdu Ciurhobo Ciuruund Ciuzbek Ciuzbek (ca ku Roma) Civalensia Civenda Civezo Civietinamu Ciwallisia Ciwaray-waray Ciwayuunaiki Ciwelsh Ciwolaita Cixavakano Cixhosa Cixineji Cantonese (Ca Nthawe Zense) Cixineji Cantonese (Cakupusa Kubva) Cixineji Mandarin (Ca Nthawe Zense) Cixineji Mandarin (Cakupusa Kubva) Cixipanyol Cixoli Cixona Cixopi Cixuukezi Cixuvash Ciyao Ciyapese Ciyoruba Cizande Cizapotek (ca ku Isthmus) Cizulu Comongoliano ciarmeniya (Cakumadokero) cijavaneji cixokwe cixuabo\nMbatendani Mphaso Zakusaya Kuwoneka Zomwe Yahova Ambakupasani\n‘[Pitirizani kunyang’anisisa] bzinthu bzakusaya kuwoneka na maso. Pakuti bzinthu bzakuwoneka na maso mpsakanthawe, tsono bzakusaya kuwoneka mpsakusaya kumala.’—2 WAKOLINTO 4:18.\n1. Kodi Jezu adalewa ciyani bza cuma ca kudzulu?\nNI MPHASO lini zentse zomwe tingaziwone na maso. Tenepo, mphaso zakufunika kwene-kwene tingakwanise lini kuziwona. Pa nkhani ya pa Phiri, Jezu adalewa kuti mphaso zakudzulu zimbaposa cuma. Ndipo iye adapitiriza kulewa kuti: ‘Komwe kuna cuma cako, mtima wako umbakhala kumweko.’ (Mateu 6:19-21) Tikambawona cinthu cinango kukhala cakufunika kwene-kwene, timbacita muno na muno kuti tikhale naco. Tsono kodi tingacite tani kuti tikhale na ‘cuma kudzulu’? Mwa kukhala na dzina la bwino na mbiri yabwino, pamaso pa Mulungu. Ndipo ninga momwe Jezu adalewera, cuma ca kudzulu cin’dzadzongeka lini ne kubewa.\n2. (a) Mwakubverana na 2 Wakolinto 4:17, 18, kodi Paulo akutilimbikisa kuti timbacite ciyani? (b) Kodi mu nkhani ino tin’pfunza ciyani?\n2 Mpostolo Paulo akutilimbikisa kuti ‘[timbanyang’anisise] bzinthu bzakusaya kuwoneka na maso.’ (Werengani 2 Wakolinto 4:17, 18. *) Mphaso zakusaya kuwoneka zimbaphatanidza bzinthu bzentse bzabwino bzomwe Mulungu an’dzatipasa m’dziko lipsa. Koma pana mphaso zinango zakusaya kuwoneka zomwe Mulungu angatipase ntsiku zino. Ndipo pakulewa bza mphasozo, mu nkhani ino tin’pfunza zinai, zomwe ni: Kukhala pa uxamwali na Mulungu, mpembo, mzimu wakucena na thandizo lomwe Yahova, Jezu na wanjo ambatipasa pomwe tikupalizira. Tin’pfunzambo momwe tingatendere Yahova thangwe ra kutipasa mphaso zakusaya kuwonekazi.\nKUKHALA PA UXAMWALI NA YAHOVA\n3. Kodi ni mphaso iponi yakusaya kuwoneka yomwe njakufunika kwene-kwene, ndipo ifepano tingakhale nayo tani?\n3 Mphaso yakusaya kuwoneka na maso yomwe njakufunika kwene-kwene ni kukhala pa uxamwali na Yahova Mulungu. (Psalymo 25:14) Tsono bzingacitike tani Mulungu kukhala pa uxamwali na wanthu wa pikado acipitiriza kukhala wakucena? Bzimbakwanisika thangwe ra ntsembe ya Jezu yomwe ‘imbacosa pikado za [wanthu wa] m’dziko.’ (Juwau 1:29) Napo pomwe Jezu akhanati kufa, Yahova akhadziwa kuti Jezuyo angadakhulupirika mpaka infa kuti apulumuse wanthu. Ndipopa Yahovayo adakhala pa uxamwali na wanthu omwe adakhala na moyo Jezu akanati kufa.—Waroma 3:25.\n4. Fotokozani wanthu omwe adakhala axamwali wa Mulungu pomwe Jezu akhanati kubwera pa dziko la pantsi.\n4 Kumbukirani wanthu winango omwe adakhala pa uxamwali na Mulungu Jezu akanati kubwera pantsi pano. Abalahamu akhali munthu omwe akhana cikhulupiro cakulimba. Tsono pomwe padapita magole 1.000 kucokera pomwe Abalahamu adafa, Yahova adamucemera kuti ‘xamwali wangu.’ (Zaiya 41:8) Bzimwebzi bzikuthandauza kuti napo infa ingaphadze lini uxamwali bomwe bulipo pakati pa Yahova na axamwali wace wa pa mtima. Ndipo bzimwebzi bzikulatiza kuti m’makumbukidwe mwa Yahova Abalahamu akana moyo. (Luka 20:37, 38) Munthu winango ni Djobi. Pomwe wanjo wentse adatsonkhana kudzulu, Yahova adalewalewa na mtima wentse bza Djobi. Yahova adalewa kuti iye akhali ‘munthu wakusaya mathangwe, wakulungama, ambagopa Mulungu na kutcenkha kucita cakuipa.’ (Djobi 1:6-8) Munthu winango ni Danyeri, omwe adatumikira Mulungu mwakukhulupirika kwa magole 80 m’dziko lomwe likhana wanthu omwe akhatumikira lini Mulungu. Ndipopa katatu kentse wanjo adalimbikisa mwamuna wakukalambayu mwa kumuuza kuti akhali ‘munthu wakufunika kwene-kwene’ kuna Mulungu. (Danyeri 9:23; 10:11, 19) Tikupenukira lini kuti Yahova akudikhirira na mtima wentse nthawe yomwe an’dzalamusa axamwali wace wa pa mtimawa.—Djobi 14:15.\nKodi tingalatize tani kuti timbatenda mphaso zakusaya kuwoneka? (Onani ndime 5) *\n5. Kodi tin’funika kucita ciyani kuti tikhale pa uxamwali bwamphanvu na Yahova?\n5 Kodi ni wanthu angasi wakuperewera omwe ali pa uxamwali bwamphanvu na Yahova? Alipo bzulu na bzulu. Kodi tikudziwa tani bzimwebzi? Tikudziwa thangwe pa dziko lentse la pantsi, amuna, akazi na wana azinji akulatiza mwa makhalidwe yawo kuti mbaxamwalidi wa Mulungu. Yahova ‘ambafuna kukhala pa uxamwali na wanthu wakulungama.’ (Mimwani 3:32) Wanthuwo ambakwanisa kukhala pa uxamwali na Yahovayo thangwe ra kukhulupira ntsembe ya Jezu. Ndipo na cikhulupiroci, mwakudeka mtima Yahova ambabvuma kuti tibzipereke kwa iye ticibatizidwa. Tikacita bzimwebzi, timbakhala m’gulu la bzulu na bzulu bza Akristau wakubzipereka na wakubatizidwa omwe akukomedwa thangwe ra kukhala pa ‘uxamwali bwakulimba’ na Munthu wapadzulu kwene-kwene pa cirengedwe centse!\n6. Kodi tingalatize tani kuti timbatenda uxamwali bomwe tinabo na Mulungu?\n6 Kodi tingalatize tani kuti timbatenda uxamwali bomwe tinabo na Mulungu? Ninga Abalahamu na Djobi omwe adapitiriza kutumikira Mulungu mwakukhulupirika kwa magole yakupitirira 100, ifepano tin’funika kupitiriza kumutumikirambo mwakukhulupirika, bziribe basa magole yomwe tikutumikira Yahova mu dziko lakuipali. Ndipo tin’funikambo kutewezera ciratizo ca Danyeri. Kwa iye, kukhala pa uxamwali na Yahova cikhali cinthu cakufunika kwene-kwene kuposa moyo wace. (Danyeri 6:7, 10, 16, 22) Na thandizo la Yahova, ifepano tingapirire mayezo yakusiyana-siyana ticipitiriza kukhala axamwali wace.—Wafiripo 4:13.\n7. (a) Mwakubverana na Mimwani 15:8, kodi Yahova ambabzibva tani na mipembo yathu? (b) Kodi Yahova ambatawira tani mipembo yathu?\n7 Mphaso inango yakusaya kuwoneka ni mpembo. Wanthu omwe ali pa uxamwali bwakuti ponda ndipondembo ambafuna kucezerana bzomwe ambagumana nabzo pa moyo wawo. Kodi bzimwebzi bzimbacitikambo na uxamwali bomwe tinabo na Yahova? Inde! Mwa kuphatisa basa Fala lace, Yahova ambatiuza makumbukidwe yace na momwe ambabvera. M’mipembo yathu tingalewelewe naye ticimuuza makumbukidwe yathu na bzinthu bzomwe bziri mu mtima mwathu. Yahova ambakomedwa kwene-kwene kubva mipembo yathu. (Werengani Mimwani 15:8. *) Tenepo, ninga xamwali walufoyi, Yahova ambandotetekera lini kokha mipembo yathuyo koma ambaitawira. Nthawe zinango, iye ambatawira mwakamfulumize, koma nthawe zinango timbafunika kumbapempherera nkhaniyo mwakubwereza-bwereza. Napo bziri tenepo, ifepano tin’funika kutsimikiza kuti mtawiroyo uniperekedwa pa nthawe yabwino na mwa njira yakuthemera. Nthawe zinango, mtawiro wa Mulungu ungakhale wakusiyana na omwe tikhadikhirira. Mwa ciratizo, m’mbuto mwakumalisa mayezo yomwe tikugumana nayo, iye angatipase nzeru na mphanvu ‘[kuti tikwanise kuyapirira.]’—1 Wakolinto 10:13.\n(Onani ndime 8) *\n8. Kodi tingalatize tani kuti timbatenda mphaso ya mpembo?\n8 Kulewa mwakusaya kupenukira, mpembo ni mphaso ya fovolo. Kodi tingalatize tani kuti timbatenda mphaso imweyi? Mwa kubvera malango ya Yahova yakuti: ‘Mbapembani nthawe zentse.’ (1 Watesalonika 5:17) Yahova ambatingingimiza lini kuti timbapembe. Koma iye ambalemekeza ufulu bwathu bwakusankhula ndipo ambatiuza kuti ‘[tilimbikire] kumbapemba.’ (Waroma 12:12) Tenepo, tingalatize kutenda kwathu mwa kumbapemba kazinji kentse pa ntsiku iri-yentse. Tsono tin’funika lini kumbapemba kuti timbamukumbire bzinthu basi. Koma tin’funikambo kumbatenda Yahova na kumutumbiza thangwe ra bzinthu bzentse bzomwe ambacita.—Psalymo 145:2, 3.\n9. Kodi m’bale Chris ambawona tani mphaso yakucita mpembo, ndipo imwepo mumbaiwonambo tani?\n9 Na kupita kwa nthawe pomwe tikutumikira Yahova, tin’kwanisa kuwona momwe iye ambatawirira mipembo yathu. Bzimwebzi bzin’ticitisa kuti timbatende kwene-kwene mphaso imweyi. Onani ciratizo ca Chris, m’bale omwe akucita utumiki bwa nthawe zentse kwa magole 47. Iye adati: “Cinthu comwe nimbakomedwa naco ni kupambula nthawe kumacibese kuti ndiceze na Yahova mu mpembo mwakusaya kuthamanga. Bzimbakhala bzakudekeza kwene-kwene kulewalewa na Yahova pomwe ndikuwona dzuwa likucoka! Bzimwebzi bzimbandicitisa kuti nditende bzinthu bzentse bzabwino bzomwe iye ambandipasa, kuphatanidzambo mphaso yakucita mpembo. Ndipo ndikacita mpembo kuphampha kwa ntsiku, nimbagona mtima wangu uli pa mbuto.”\n10. Thangwe ranyi tingalewe kuti mzimu wakucena ni mphaso?\n10 Mphaso inango yakusaya kuwoneka ni mzimu wakucena wa Mulungu. Jezu adatiuza kuti timbapembe nthawe zentse mwa kukumbira mzimu wakucena. (Luka 11:9, 13) Na mzimu wace wakucena, Yahova ambatipasa ‘mphanvu yakuposa yacibadwa.’ (2 Wakolinto 4:7; Mabasa 1:8) Ndipo na thandizo la mzimu wa Mulungu, tingapitirize kupirira napo tigumane na mayezo.\n(Onani ndime 11) *\n11. Kodi mzimu wakucena umbatithandiza tani?\n11 Mzimu wakucena umbatithandiza kukwanirisa utumiki bomwe tikucitira Mulungu. Mzimuyo umbatithandizambo kukulisa luso lomwe tinalo kale. Ndipopa bzinthu bzikatifambira bwino pa utumiki bomwe tikucitira Mulungu, timbazindikira kuti bziribe kucita na luso lathu, koma na thandizo la mzimu wakucena.\n12. Mwakubverana na Psalymo 139:23, 24, thangwe ranyi tin’funika kukumbira mzimu wakucena?\n12 Pana njira inango ya momwe tingalatizire kuti timbawona mzimu wakucena kukhala wakufunika. Ifepano tingapembe kwa Mulungu kuti atipase mzimu wace kuti utithandize kuzindikira makumbukidwe ayai cikhumbo cakuipa comwe cingakhale mu mtima mwathu. (Werengani Psalymo 139:23, 24. *) Na tenepo, tikazindikira kuti tina makumbukidwe ayai cikhumbo cakuipa, tin’funika kupemba na kukumbira mzimu wa Mulungu kuti utipase mphanvu kuti tikwanise kubzimalisa. Tikacita bzimwebzi, tin’dzabvuma lini kuti cinthu ciri-centse cititazise kutambira thandizo la mzimu wakucena.—Wayefezo 4:30.\n13. Kodi tingalatize tani kuti timbatenda kwene-kwene mzimu wakucena?\n13 Timbatenda kwene-kwene mzimu wakucena, tikambakumbukira bzomwe mzimuyo ukucita ntsiku zino. Pomwe Jezu akhanati kubwerera kudzulu, adauza anyakupfunza kuti: ‘Mzimu wakucena ukadzafika pa imwepo, mun’dzatambira mphanvu, ndipo mun’dzakhala mboni zangu mpaka kumalekezero ya dziko la pantsi.’ (Mabasa 1:8) Bzimwebzi ndibzo bzomwe bzikucitika ntsiku zino. Na thandizo la mzimu wakucena, pa dziko lentse la pantsi pana wanthu wakukwana 8.5 midyau omwe akunamata Yahova. Ninga wanthu wa Mulungu, ifepano ndife wakubverana thangwe mzimu wakucena umbatithandiza kukhala na makhalidwe yabwino yomwe ni lufoyi, cikondweso, mtendere, kupirira, kudeka mtima, ubwino, cikhulupiro, kufatsa na kubziretsa. (Wagalata 5:22, 23) Kulewa mwakusaya kupenukira, mzimu wakucena ni mphaso yakufunika kwene-kwene!\nKUPHATA BASA NA YAHOVA, JEZU NA WANJO\n14. Kodi ni thandizo liponi lakusaya kuwoneka lomwe timbakhala nalo tikayenda kukapalizira mafala ya Mulungu?\n14 Kuphata basa na Yahova, Jezu na wanjo ni mphasombo yakusaya kuwoneka. (2 Wakolinto 6:1) Kodi timbacita tani bzimwebzi? Mwa kupfunzisa wanthu kuti akhale anyakupfunza wa Kristu. Mpostolo Paulo adalewa bza iye na bza wale omwe ambapalizira mafala ya Mulungu kuti: ‘Ndife anyabasa anzace wa Mulungu.’ (1 Wakolinto 3:9) Kuthimizira bzimwebzi, kupalizira kumbaticitisa kukhala anyabasa anzace wa Jezu. Pomwe iye adapereka lamulo lakuti: ‘Ndokoni mukapfunzise wanthu wa mitundu yentse,’ Jezu adalewa pomwe kuti: ‘Ine ndiri pabodzi na imwepo.’ (Mateu 28:19, 20) Tsono tani pakulewa bza wanjo? Tikayenda kukapalizira wanthu mafala ya Mulungu, wanjo ambatitsogolera. Umweyu ni mwayi ukulu kwene-kwene!—Cibvumbulutso 14:6.\n15. Fotokozani ciratizo comwe cikuwonesa kuti Yahova ambathandizira basa lakupalizira.\n15 Na thandizo lomwe Yahova, Jezu na wanjo ambatipasa, ifepano timbakwanisa kuphata basa la kubzala mafala yakulewa bza Umambo bwa Mulungu. Ndipo zinango mwa mbeuzo zimbagwera mitima yabwino ziciyamba kukula. (Mateu 13:18, 23) Kodi mbani omwe ambacitisa kuti mbeu zacadidi zikule na kubala bzisapo? Jezu adalewa kuti palibe munthu omwe angakhale nyakupfunza wace akasaya kukwewedwa na ‘Baba’ wace. (Juwau 6:44) Bibliya limbafotokoza ciratizo ca momwe bzimwebzi bzimbacitikira. Iro limbafotokoza bza nthawe inango yomwe mpostolo Paulo adapalizira mafala ya Mulungu thimu la akazi kunja kwa mzinda wa Firipo. Bibliya limbalewa bzomwe bzidacitika na m’bodzi mwa akaziwo, omwe akhacemeredwa Lidiya. Iro limbati: ‘Yahova adafungula mtima wace kuti abvesese bzomwe Paulo akhalewa.’ (Mabasa 16:13-15) Tenepo ninga Lidiya, wanthu azinji adapfunza cadidi ca m’Bibliya thangwe ra kukwewedwa na Yahova.\n16. Kodi mbani omwe ambacitisa kuti bzinthu bzitifambire bwino pa basa lakupalizira?\n16 Kodi mbani omwe ambacitisa kuti bzinthu bzitifambire bwino pa basa lakupalizira? Mpostolo Paulo adatawira mbvunzoyu pomwe adanemba bza gwere la ku Kolinto, iye adati: ‘Ine ndidabzala, Apolo adathirizira tsono Mulungu ndiye akhakulisa. Pakuti omwe ambabzala ayai omwe ambathirizira n’cinthu lini, koma Mulungu ndiye omwe ambakulisa.’ (1 Wakolinto 3:6, 7) Tenepo ninga Paulo, bzinthu bzikatifambira bwino pa basa lathu lakupalizira, tin’funika kumbawona kuti ni Yahova omwe wacitisa.\n17. Kodi tingalatize tani kuti timbatenda mwayi omwe tinawo wakuphata basa pabodzi na Mulungu, Kristu na wanjo?\n17 Kodi tingalatize tani kuti timbatenda mwayi omwe tinawo wakuphata basa pabodzi na Mulungu, Kristu na wanjo? Mwa kumbapalizira na nyongo na kunyang’ana mipata yakuti timbauze winango mafala ya Mulungu. Pana njira zizinji za momwe tingacitire bzimwebzi, ninga kupalizira ‘padeca na nyumba na nyumba.’ (Mabasa 20:20) Abale azinji ambafuna kucita upalizi bwakusaya kulinganizidwa. Iwo akagumana na munthu abamumusa na nkhope ya ntsangala ndipo ambayamba kuceza naye. Munthuyo akabvuma kuceza nawo, iwo ambacinja macezayo aciyamba kumupalizira.\n(Onani ndime 18) *\n18-19. (a) Kodi tin’funika kucita ciyani kuti timbathirizire mbeu za cadidi ca Mulungu? (b) Fotokozani momwe Yahova adathandizira nyakupfunza wa Bibliya kucinja moyo wace.\n18 Ninga ‘anyabasa anzace wa Mulungu,’ tin’funika lini kumbandobzala mbeu za cadidi ca Mulungu, koma tin’funikambo kumbazithirizira. Na tenepo, munthu akalatiza kuti akufunisisa kudziwa bzizinji, tin’funika kucita ciri-centse kuti timbamuzungire. Tikawona kuti tin’kwanisa lini kukamuzungira, tikumbire abale winango kuti ayende kukamuzungira. Cakulinga cathu pomwe tikucita bzimwebzi, cikhale cakuyambisa pfunziro la Bibliya. Ndipo pomwe pfunzirolo likuyenda patsogolo, timbakomedwa tikawona momwe Yahova akuthandizira nyakupfunza Bibliyayo kucinja bzinthu pa moyo wace.\n19 Onani ciratizo ca nyabezi winango wa ku África do Sul wakucemeredwa Raphalalani. Iye adayamba kupfunza Bibliya ndipo akhakomedwa na bzentse bzomwe akhapfunzabzo. Ndipo adapfunzambo bzomwe Fala la Mulungu limbalewa pa nkhani ya kulewalewa na anyakufa. (Bzakutonga 18:10-12) Pakuyambirira, bzidamunesa kwene-kwene kubvuma cadidi cimweci. Koma pang’no na pang’ono, Raphalalani adabvuma kuti Mulungu acinje makumbukidwe yace. Na kupita kwa nthawe, iye adasiya unyabezibo napo kuti ikhali njira yomwe ikhamudyesa pa moyo wace. Raphalalani, omwe tsapano ana magole 60 yakubadwa adalewa kuti: “Ndikutenda kwene-kwene Mboni za Yahova thangwe zandithandiza mu njira zakusiyana-siyana, ninga kugumana basa. Koma kuposa bzentse, ndikutenda kwene-kwene Yahova thangwe wandithandiza kucinja moyo wangu. Tsapano ndine Mboni ya Yahova yakubatizidwa ndipo nimbapalizira bzipsa bzabwino.”\n20. Kodi n’ciyani comwe mun’funika kucita?\n20 Mu nkhani ino, tapfunza mphaso zinai zakusaya kuwoneka na maso. Ndipo ibodzi mwa mphasozo yomwe njakufunika kwene-kwene ni kukhala pa uxamwali bwamphanvu na Yahova. Ndipo uxamwalibo bumbaticitisa kutambira mphaso zinango zakusaya kuwoneka, ninga kulewalewa na Yahova mu mpembo, kuthandizidwa na mzimu wakucena, kuphata basa pabodzi na Mulungu, Jezu na wanjo. Ndipopa mbatendani kwene-kwene mphaso zakusaya kuwonekazi. Ndipo nthawe zentse mbatendani Yahova thangwe rakuti iye ni xamwali wabwino!\nKODI TINGALATIZE TANI KUTI TIMBATENDA MPHASO ZAKUSAYA KUWONEKA ZOMWE ZIRI M’NYANTSIZI?\nthandizo la mzimu wakucena wa Mulungu\nthandizo la Yahova, Jezu na wanjo\nNYIMBO 145 Mulungu An’dzabweresa Paraizo\n^ ndi. 5 Nkhani idamala ire idalewa bza mphaso zakusiyana-siyana zakuwoneka na maso zomwe Mulungu ambatipasa. Tsono nkhani ino in’fotokoza bza mphatso zomwe tingaziwone lini na maso ndipo in’latizambo momwe tingalatizire kutenda kwathu mphasozo. Bzimwebzi bzin’tithandiza kuti timbatende kwene-kwene Yahova, omwe ambatipasa mphasozo.\n^ ndi. 2 2 Wakolinto 4:17 Pakuti napo matsautso njakanthawe na yakupepuka, yambatibweresera umbiri bomwe bumbayenda bucithumizirika ndipo n’bwakusaya kumala; 18 pomwe tinkunyang’anisisa pa bzinthu bzakusaya kuwoneka na maso, sikuti pa bzakuwoneka. Pakuti bzinthu bzakuwoneka na maso mpsakanthawe, tsono bzakusaya kuwoneka mpsakusaya kumala.\n^ ndi. 7 Mimwani 15:8 Ntsembe za wanthu wakuipa, n’zakunyantsa kwa Yahova, tsono mpembo wa wanthu wakulungama, umbamudekera.\n^ ndi. 12 Psalymo 139:23 Ndifufudzeni, imwe Mulungu, muciudziwa mtima wangu. Ndifufudzeni, muciyadziwa makumbukidwe yangu yomwe yakundisayisa mtendere. 24 Ndipo onani penu ciripo ciri-centse comwe cikundifambisa mu njira yakuipa, mucinditsogolera mu njira yakusaya kumala.\n^ ndi. 61 BZOMWE BZIKUCITIKA PA CITHUNZI-THUNZI: (1) Mpfumakazi ikunyang’anisa cirengedwe ca Yahova, ndipo ikukumbukira uxamwali bomwe inabo na iye.\n^ ndi. 63 BZOMWE BZIKUCITIKA PA CITHUNZI-THUNZI: (2) Mpfumakazi ibodzi-bodziyo ikupemba kwa Yahova kuti aipase mphanvu kuti ikakwanise kupalizira.\n^ ndi. 65 BZOMWE BZIKUCITIKA PA CITHUNZI-THUNZI: (3) Mzimu wakucena ukuthandiza mpfumakaziyo kuti ikhale yakukhwimika pomwe ikucita upalizi bwakusaya kulinganizika.\n^ ndi. 67 BZOMWE BZIKUCITIKA PA CITHUNZI-THUNZI: (4) Mpfumakazi ikupfunza Bibliya na mkazi omwe wabvuma upalizi bwakusaya kulinganizika. Mpfumakaziyo ikupalizira na kucitisa pfunziro la Bibliya mwakuthandizidwa na wanjo.\nTumizirani mwanzanu Tumizirani mwanzanu Mbatendani Mphaso Zakusaya Kuwoneka Zomwe Yahova Ambakupasani\nw20 Maio matsa. 26-31\n‘Mambo wa Kumpoto’ mu Nthawe Yakumalizira\nWamambo Awiri Omwe Akutsutsana mu Nthawe Yakumalizira\nKodi Mbani ‘Mambo wa Kumpoto’ Ntsiku Zino?\nKufatsa—Thangwe Ranyi Mpsabwino Kuti Timbalatize Khalidwe Limweri?\nKodi Imwepo Mumbatenda Mphaso Zomwe Yahova Ambatipasa?\nMafala Mtundu wa mabukhu kuti mucose NSANZA YA MULINDIRI—YAKUPFUNZIRA Maio 2020\nTumizirani mwanzanu Tumizirani mwanzanu NSANZA YA MULINDIRI—YAKUPFUNZIRA Maio 2020\nNSANZA YA MULINDIRI—YAKUPFUNZIRA Maio 2020


‘Lekani Kuyebwa Kudekera Mtima Alendo’—Wahebereu 13:2 | Nsanza ya Mulindiri\nWerengani mu Ciaukan Cibaoule Cibataki (ca ku Karo) Cibataki (ca ku Toba) Cibiak Cibisilama Cidrehu Cifaransa Cigarifuna Cigmong (ca ku White) Cigroelandeji Ciiban Cikakxikel Cikambodja Cikaren (Ca ku S'gaw) Cikazakh Cikexuwa (ca ku Ancash) Cikexuwa (ca ku Ayacucho) Cikexuwa (ca ku Cuzco) Cikixuwa (ca ku Chimborazo) Cikixuwa (ca ku Imbabura) Cikongo Cikongo Cikrio Cikriolo ca ku Haiti Cikriolo ca ku Mauritania Cikriolo ca ku Seychelles Cilaoti Ciluba Cimakua Cimaltese Cimam Cimazatek (ca ku Huautla) Cimbundu Cimizo Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cindau Cingabere Cingangela Cingirezi Ciniasi Cinyaneka Cinyungwe Cipwitikizi Ciromany (ca Kummwera kwa Grécia) Cisaramakan Cisena Cisi Cisonge Citahiti Citaliyana Citlapanek Citojolabal Citotonak Citshiluba Citshwa Citzeltal Ciumbundu Ciuruund Ciwallisia Ciwayuunaiki Cixipanyol Cixoli Cixopi cijavaneji\n‘Lekani kuyebwa kutambira (ayai kudekera mtima) alendo.’—WAHEBEREU 13:2.\nN’thangwe ranyi tingafunike kucinja momwe timbawonera wanthu wakucokera ku dziko linango?\nKodi Bowazi adatewezera tani momwe Yahova ambawonera wanthu wakucokera ku dziko linango?\nKodi tingadekere tani mtima alendo?\n1, 2. (a) Kodi ni mabvuto yaponi yomwe wanthu wakucokera ku madziko ya kunja ambagumana nayo nsiku zino? (Onani cithunzi-thunzi pa tsamba lino.) (b) Kodi Bibliya limbatikumbusa ciyani ndipo ni mibvunzo iponi yomwe tin’cezerana?\nKUPITIRIRA magole 30 m’mbuyomu, Osei, omwe akhanati kukhala Mboni ya Yahova, adacoka ku Gana aciyenda kukakhala ku Europa.  (Onani mafala yakuthumizira.) Iye adati: “Mwakusaya kucedwa ndidazindikira kuti wanthu azinji akhalibe nane basa. Nyengo ikhali yakusiyana kwene-kwene na ya kwathu. Nditafika pa thambwe la ndeke, ndidayamba kubva mphepo kwene-kwene yomwe ndikhanati ndabva kale pa moyo wangu ndipo ndidayamba kulira.” Pakuti bzikhali bzakunesa kuna Osei kupfunza cirewedwe, bzimwebzi bzidacitisa kuti papitirire gole kuti iye agumane basa labwino. Pakuti akhakhala kutali na kumui, iye akhana cisuwo na abale wace.\n2 Mungadakhala ndimwe Osei, kodi mungadafuna kuti wanthu akucitireni ciyani pa Nyumba ya Umambo? Bzinkuwonekeratu kuti mungadakomedwa kwene-kwene kutambiridwa na manja mawiri pa Nyumba ya Umambo na wanthu omwe ana lufoyi mwakusaya kukumbukira bza dziko ayai mtundu wanu. Kulewa cadidi, Bibliya limbauza akristau wacadidi kuti an’funika lini ‘kuyebwa kutambira alendo.’ (Wahebereu 13:2) Tenepo bwerani ticezerane mibvunzo yakutewerayi: Kodi Yahova ambawona tani wanthu wakucokera ku dziko linango? Kodi tin’funika kucinja katambiridwe kathu ka alendo? Ndipo tingathandize tani munthu wa dziko linango omwe wabwera m’gwere mwathu kuti abzibve kuti watambiridwa?\nMOMWE YAHOVA AMBAWONERA ALENDO\n3, 4. Mwakubverana na Kufuluka 23:9, kodi Mulungu akhafuna kuti Ajirayeri ambasamalire tani alendo ndipo n’thangwe ranyi?\n3 Pomwe Yahova adacosa wanthu wace ku ukapolo wa ku Edjipito, iye adawapasa malamulo ya momwe angadalatizira kudeka mtima kuna alendo omwe akhali lini Ajirayeri. (Kufuluka 12:38, 49; 22:21) Pakuti moyo ngwakunesa kwa wanthu wakucokera ku dziko linango, Yahova mwa lufoyi ambawasamalira. Mwa ciratizo, iwo angadaphalasa bzinthu bzomwe anyakubvuna adabzisiya.—Mwambo 19:9, 10.\n4 M’mbuto mwa kundowuza Ajirayeri kuti ambalemekeze alendo, Yahova akhafuna kuti iwo ambakumbukire momwe alendo ambabvera. (Werengani Kufuluka 23:9.) Napo Ajirayeri pomwe akhanati kuyenda ku ukapolo ku Edjipito, Aedjipitowo akhawafuna lini thangwe iwo akhali wakusiyana. (Ciyambo 43:32; 46:34; Kufuluka 1:11-14) Pomwe Ajirayeri akhali alendo, moyo wawo ukhali wakunesa. Ndipopa Yahova akhafuna kuti iwo ambakumbukire bzimwebzi acimbadekera mtima alendo omwe akhakhala nawo.—Mwambo 19:33, 34.\nYahova ambadekera mtima alendo\n5. N’ciyani cin’dzatithandiza kuti tidekere mtima alendo ninga momwe Yahova ambacitira?\n5 Yahova alibe kucinja. Tenepo alendo akabwera ku gwere lathu, tin’funika lini kuyebwa kuti Yahova ambapitiriza kudekera mtima wanthu amwewa. (Bzakutonga 10:17-19; Malakiya 3:5, 6) Bwerani timbakumbukire mabvuto yomwe alendo angagumane nayo. Mwa ciratizo, iwo angabvesese lini cirewedwe cipsa ndipo angacitiridwe bzinthu mwakusaya cilungamo. Bwerani ticite nyongo yakuwathandiza na kuwacitira bzinthu mwa kudeka mtima.—1 Pedru 3:8.\nKODI TIN’FUNIKA KUCINJA MOMWE TIMBAWONERA ALENDO?\n6, 7. Kodi n’ciyani cinkulatiza kuti akristau wakuyambirira wacijuda adaleka khalidwe la tsankhulo?\n6 Akristau wakuyambirira adaleka khalidwe la tsankhulo lomwe likhalipo pakati pa Wajuda. Pa Pentekosite m’gole la 33, akristau Wacijuda omwe akhakhala mu Jeruzalemu, akhatambira alendo ndipo akhalatiza lufoyi kuna wanthu wakucokera ku madziko yakusiyana-siyana. (Mabasa 2:5, 44-47) Bzimwebzi bzidalatiza kuti akristau Wacijudawo adabvesesa thandauzo la ‘kutambira alendo’ ayai kudekera mtima.\n7 Koma pa nthawe imweyi, padacitika cinthu cinango. Ajuda wakulewalewa cigirego adandandaula kuti amansiwa wawo akhacitiridwa lini bzinthu mwacilungamo. (Mabasa 6:1) Kuti amalise bvutoli, apostolo adasankhula amuna anomwe kuti ayende kukatsimikizira kuti munthu ali-wense acitiridwe bzinthu mwacilungamo. Apostolo adasankhula amuna omwe akhana madzina yacigirego, pinango kuti akazi wa mansiwawo akatsangalazidwe.—Mabasa 6:2-6.\n8, 9. (a) Kodi ni mibvunzo iponi yomwe ingatithandize kubzipenda kuti tiwone penu tina tsankhulo? (b) Kodi tin’funika kumalisa ciyani? (1 Pedru 1:22)\n8 Napo tizindikire khalidwe la tsankhulo ayai ne, tensenefe timbatokonyedwa kwene-kwene na mtundu wathu. (Waroma 12:2) Tingabvembo kuna omwe tidafendererana nawo mui, anzathu wakubasa ayai wa kuxikola ankulewa bzinthu bzakuipa bza wanthu wa cikhalidwe cinango, dzinza ayai mtundu wakusiyana na wathu. Kodi timbatokonyedwa tani na nzeru zakuipa ninga zimwezi? Ayai kodi timbabva tani munthu akanyoza dziko lathu ayai cikhalidwe cathu?\n9 Pa nthawe zinango, mpostolo Pedru adacitira tsankhulo wanthu omwe akhali lini Ajuda. Koma pang’ono na pang’ono iye adacinja makumbukidwe yakuipaya. (Mabasa 10:28, 34, 35; Wagalata 2:11-14) N’bzibodzi-bodzimbo, tikawona kuti tinalo khalidwe la tsankhulo ayai la kutumbiza mtundu wathu, tin’funika kucita nyongo kuti timalisiretu khalidwero. (Werengani 1 Pedru 1:22.) Kodi n’ciyani comwe cingatithandize kucita bzimwebzi? Kumbukirani kuti tensenefe ndife wakuperewera, bziribe basa bza dziko lomwe tacokera ndipo tensene tin’funika kupulumusidwa. (Waroma 3:9, 10, 21-24) Tiribe thangwe lakubzibva kukhala wakufunika kuposa winango! (1 Wakolinto 4:7) Tin’funika kubzibva ninga momwe mpostolo Paulo adabvera. Iye adauza akristau anzace kuti iwo akhali ‘lini pomwe alendo’ koma akhali ‘wanthu wa m’banja la Mulungu.’ (Wayefezo 2:19) Kuti tibvale unthu bwatsapano, tensenefe tin’funika kucita nyongo kuti timalise khalidwe liri-lense lomwe nda tsankhulo.—Wakoloso 3:10, 11.\nLATIZANI KUDEKA MTIMA KUNA ALENDO\n10, 11. Kodi Bowazi adatewezera tani momwe Yahova ambawonera alendo?\n10 Mwamuna wakukhulupirika Bowazi adatewezera momwe Yahova ambawonera alendo. Mu njira iponi? Pomwe Bowazi adayenda kukazondera munda wace pa nthawe ya kubvuna, iye adawona Rute, mkazi wacilendo wakucokera ku dziko la Moabe. Ruteyo akhaphata basa la kuphalasa na nyongo. Mwakubverana na Cakutonga ca Mozeji, Rute akhana ufulu bwa kuphalasa. Koma pomwe Bowazi adabva kuti Rute adakumbira kuti akaphalase m’munda mwace, iye adadabwisika ndipo adamubvumiza kuti akaphalase napo pakati pa misumbu ya tirigu.—Werengani Rute 2:5-7, 15, 16.\n11 Bzomwe bzidacitika patsogolo pace bzidalatiziratu kuti Bowazi akhana thupo na Rute. Iye akhadziwa kuti kukhala m’lendo m’dziko linango n’kwakunesa. Bowazi adamuuza kuti akhale pabodzi na atsikana wace kuti aleke kuboneresedwa na amuna omwe akhaphata basa m’mundamo. Ndipo iye adawonesesa kuti Rute apasidwe cakudya na madzi yakukwanira, ninga momwe akhacitira na anyabasa wace. Bowazi adalatiza ulemu kuna mkazi wakusauka wakucokera ku dziko linangoyu ndipo adamulimbisa.—Rute 2:8-10, 13, 14.\n12. Kodi n’ciyani comwe cingacitike tikambadekera mtima alendo?\n12 Bowazi adadekera mtima Rute thangwe ra lufoyi lomwe akhanalo kuna mibzala wace, Naomi. Ndipo thangwe linango ndakuti Rute akhadayamba kutumikira Yahova. Pomwe Bowazi akhadekera mtima Rute, iye akhatewezera lufoyi lacadidi la Yahova. (Rute 2:12, 20; Mimwani 19:17) N’bzibodzi-bodzimbo nsiku zino, tikakhala wakudeka mtima, tingakwanise kuthandiza ‘wanthu wa mtundu uli-wense’ kuti apfunze cadidi aciwona kuti Yahova ambawafuna kwene-kwene.—1 Timotio 2:3, 4.\nKodi timbatambira alendo na manja mawiri akabwera pa Nyumba ya Umambo? (Onani ndime 13, 14)\n13, 14. (a) N’thangwe ranyi tin’funika kumusana na alendo pa Nyumba ya Umambo? (b) Kodi n’ciyani comwe mungacite kuti mukhale wakutsudzuka pakulewalewa na munthu wa cikhalidwe cinango?\n13 Tingalatize kudeka mtima kuna alendo mwa kuwatambira na manja mawiri pa Nyumba ya Umambo. Wanthu omwe adafika tsapanopa m’dziko lacilendo nthawe zinango angabzibve ninga kuti ali-wokha. Thangwe ra cikhalidwe cawo, iwo angabziwone kukhala ninga wakunyozeka pakundendemezera na wanthu wa dzinza ayai dziko linango. Tenepo tin’funika kuyamba ndife kuwamusa na kulatiza kudeka mtima pabodzi na thupo mwakucokera pansi pa mtima. Penu mu mtcini wanu wanzeru ayai mtedwe wanu wa m’manja munkugumanika JW Language m’cirewedwe canu, mungapfunze momwe mungayambisire maceza m’cirewedwe cawo.—Werengani Wafiripo 2:3, 4.\n14 Pinango mungakhale lini wakutsudzuka kulewalewa na munthu omwe ngwacikhalidwe cinango. Kuti mumalise bvuto limweri, mungamufotokozere cinthu cinango comwe cidakucitikirani. Mun’dzawona kuti muna bzinthu bzizinji bzakundendemerana kuposa ninga momwe mukhakumbukirira. Lekani kuyebwa kuti cikhalidwe ciri-cense cina bzinthu bzabwino na bzakuipa bzace.\nTHANDIZANI WENSE KUTI AKHALE WAKUTSUDZUKA\n15. Kodi n’ciyani comwe cin’dzatithandiza kuti tibvesese wale omwe ankucinja cikhalidwe cawo kuti cibverane na dziko lomwe ankukhalalo?\n15 Kuti tithandize winango kukhala wakutsudzuka m’gwere, bzibvunzeni kuti ‘Ndingadakhala kuti ndiri ku dziko lacilendo, kodi ndingadafuna kuti wanthu andicitire ciyani?’ (Mateu 7:12) Pirirani na wale omwe ankucinja cikhalidwe cawo kuti cibverane na cikhalidwe ca dziko lomwe ankukhalalo. Pa kuyamba, bzingakhale bzakunesa kubvesesa kakumbukidwe na kacitidwe kawo ka bzinthu. Koma m’mbuto mwa kudikhira kuti ambacite bzinthu ninga wanthu wa cikhalidwe cathu, ndobvumani momwe iwo aliri.—Werengani Waroma 15:7.\nPirirani na alendo omwe akucita nyongo kuti azolowerane na cikhalidwe ca dziko lomwe ankukhalalo\n16, 17. (a) Kodi tingacite ciyani kuti tizolowerane na wanthu wa cikhalidwe cinango? (b) Kodi ni njira ziponi zakuthandiza zomwe tingalatize kuna alendo omwe abwera m’gwere lathu?\n16 Tikambakhala na nthawe ya kupfunza bza dziko na cikhalidwe ca alendo, bzingatithandize kuti tiwadziwe bwino. Pa kunamata kwathu ninga banja, tingafufudze bza cikhalidwe ca alendo omwe abwera m’gwere ayai m’dera lathu. Njira inango ndiyo kuwacemera kuti tidzadye nawo ku mui kwathu. Yahova ‘adafungula kwa mitundu ya wanthu msuwo wa cikhulupiro,’ tenepo tingamutewezere mwa kutambira alendo omwe ni ‘abale wathu wa m’cikhulupiro.’—Mabasa 14:27; Wagalata 6:10; Djobi 31:32.\nKodi timbadekera mtima wanthu wakucokera m’madziko manango mwa kuwacemera kuti abwere kumui kwathu? (Onani ndime 16, 17)\n17 Tikambakhala na nthawe ya kuceza na alendo omwe abwera m’dziko lathu, bzin’dzatithandiza kuti tiwadziwe bwino na kulemekeza nyongo yomwe ankucita kuti azolowerane na cikhalidwe cathu. Tingawone kuti iwo an’funa thandizo kuti apfunze cirewedwe cathu. Tingawatsogolere kuna mabungwe yomwe yangawathandize kugumana nyumba yabwino ayai basa. Kucita bzinthu ninga bzimwebzi kungakhale kwakuthandiza kwene-kwene pa moyo wawo.—Mimwani 3:27.\n18. Kodi n’ciratizo ciponi comwe alendo angacitewezere nsiku zino?\n18 Mwakusaya kupenukira, wanthu omwe acokera ku dziko linango ambacita nyongo kuti azolowerane na cikhalidwe ca dziko lomwe ali. Rute adakhala ciratizo cabwino pa nkhaniyi. Cakuyamba, adalatiza ulemu pa cikhalidwe ca dziko lacilendolo mwa kucita kukumbira kuti aphalase. (Rute 2:7) Iye alibe kuphatisa basa mwayi umweyu mwakuphonyeka ayai kuwona ninga kuti winango akhana udindo bwakumuthandiza cinthu ciri-cense. Caciwiri, iye akhambatenda pa bzabwino bzense bzomwe wanthu akhamucitira. (Rute 2:13) Alendo akambalatiza khalidwe labwino ninga limweri, bzin’dzapusa kuti abale wawo na mpfumakazi pabodzi na wanthu winango m’deralo awalemekeze.\n19. Kodi n’thangwe ranyi tin’funika kutambira na manja mawiri alendo omwe abwera m’dziko lathu?\n19 Tinkukondwa kuti Yahova ambalatiza kudeka mtima kukulu ndipo ambafuna kuti wanthu wa m’madziko yense abve bzipsa bzabwino. Wanthu winango angakwanise lini kupfunza Bibliya ayai kuyenda ku mitsonkhano ya Mboni za Yahova m’dziko lawo. Koma tsapano pakuti iwo ana mwayi wa kutsonkhana nafe, tin’funika kuwathandiza kuti aleke kubzibva ninga alendo. Napo kuti tingakhale lini na kobiri zizinji ayai kukwanisa kupereka thandizo lakufunikira, koma tikambadekera mtima alendo, timbakhala tinkulatiza kuti Yahova ambawafuna. Ninga ‘anyakutewezera Mulungu,’ bwerani titambire na manja mawiri alendo omwe abwera m’dziko lathu!—Wayefezo 5:1, 2.\nMulendo: Ni munthu omwe timbamudziwa lini. Mu nkhani ino, alendo ni wanthu omwe abwera kucokera ku dziko linango ndipo tsapano ankukhala m’dziko lathu\nKuphalasa: Ni kutenga bza m’munda bzakusiidwa na anyakubvuna. Mwakubverana na cakutonga ca Mulungu, Ajirayeri akhafunika lini kumaliziratu bzam’munda bzense pa kubvuna. Mu njira imweyi, anyakusauka, alendo, akazi mansiwa na nkhungwa, angadaphalasa cakudya\nTsankhulo: Kunyoza wanthu wakucokera ku dziko linango, mtundu, cikhalidwe, cipembedzo ayai kuwacitira bzinthu bzakuphonyeka


Jeremiya Alibe Kusiya Kumbalewa-lewa | Pfunzisani Wana Wanu\nThangwe ranyi wanthuwa wadakalipa na Jeremiya?\nYahova adapulumusa Jeremiya\nNthawe zinango wanthu wangatinyoze ayai kukalipa nafe pomwe tinkuwauza bza Yahova. Bzimwebzi bzingacitise kuti tifune kusiya kumbalewa-lewa bza Yahova. Kodi udabzibvambo kale tenepoyo?— Bibliya limbatiuza bza mulumbwana munango omwe akhafuna Yahova, koma akhadasala pang’ono kusiya kumbalewa bza Yahova. Dzina lace akhali Jeremiya. Mbatidziwe bzizinji bza iye.\nPomwe Jeremiya akhali tswaka, Yahova adamutuma kukacenjeza wanthu kuti wasiye kumbacita bzinthu bzakuipa. Bzimwebzi bzikhali bzakunesa kwene-kwene kwa Jeremiya, ndipo iye adabva mantha. Iye adati kwa Yahova: ‘Inepano ndin’dziwa lini kulewa-lewa. Ndine mwana.’ Tsono Yahova adati: ‘Leka kugopa. Ndin’dzakuthandiza.’\nTenepo Jeremiya adayamba kucenjeza wanthu wale kuti iwo wangadalangidwa wakasaya kucinja. Un’kumbuka kuti wanthuwo wadacita bzomwe Jeremiya adalewa?— Ne. Winango wadamuseka, ndipo winango wadakalipa naye kwene-kwene. Ndipo winango mpaka wadafuna kumupha! Un’kumbuka kuti Jeremiya adabzibva tani?— Iye adabva mantha, aciti: ‘Ndinilewa-lewa lini pomwe bza Yahova.’ Tsono kodi iye adalekadi?— Ne, iye alibe. Iye akhafuna kwene-kwene Yahova, ndipo alibe kusiya kumbalewa-lewa bza Iye. Ndipo pakuti Jeremiya alibe kuleka, Yahova adamusunga.\nMwa ciratizo, pa nthawe inango, wanthu wakuipa wadathusa Jeremiya mu mcera wakudzala na matope. Iye akhalibe cakudya ne madzi. Wanthuwo wakhafuna kusiya Jeremiya m’mwemo kuti afe. Tsono na thandizo la Yahova, iye adapulumuka!\nKodi ungapfunze ciani na ciratizo ca Jeremiya?— Napo Jeremiya akhabva mantha nthawe zinango, iye alibe kusiya kumbalewa bza Yahova. Pomwe unkumbalewa bza Yahova, wanthu wangakuseke ayai kukalipa nawe. Iwepo ungabve manyazi ayai kubva mantha. Tsono leka kusiya kumbalewa bza Yahova. Iye an’dzakuthandiza nthawe zense ninga momwe adathandizira Jeremiya.\nKodi Yahova adauza Jeremiya kuti acite ciani?\nThangwe ranyi Jeremiya adasala pang’ono kusiya kumbalewa bza Yahova?\nKodi Yahova adathandiza tani Jeremiya?\nKodi iwepo wapfunza ciani na ciratizo ca Jeremiya?


Mambo Nabukadinazori na Alumbwana Anai Omwe Adabvera Mulungu | Nkhani za m’Bibliya za Wana\nAlumbwana Anai Omwe Adabvera Yahova\nAlumbwana omwe akhali nduna za ku Jeruzalemu wale adadzafika ku Babulo. Ndipo mambo Nabukadinazori adauza mtumiki wace Asipenazi kuti awanyang’anire na kusankhulambo omwe akhana thanzi labwino na wakucenjera kwene-kwene kuti awapfunzise kuwerenga na kunemba cirewedwe ca ku Babuloko kuti adzakhale nduna za mambo. Mapfunziroyo yangadatenga magole matatu. Ndipo iwo akhafunikirambo kudya bzakudya bzomwe mambo akhadya. Pa alumbwanawo, anai madzina yawo akhali Danyeri, Ananiya, Misaeli na Azariya. Tsono Asipenazi adawapasa madzina manango ya kwawoko. Tenepo, Danyeri akhacemeredwa Belitesazari, Ananiya akhacemeredwa Sadraki, Misaeli akhacemeredwa Mesaki, ndipo Azariya akhacemeredwa Abedinego. Kodi mapfunziro yomwe alumbwanawa adatambira ku Babuloko, yangadacitisa kuti iwo aleke kutumikira Yahova?\nAlumbwana anaiwa akhadatsimikiza kubvera Yahova, bzinese bzitani. Iwo alibe kufuna kudya bzakudya bzomwe mamboyo akhadya, thangwe bzakudya bzinango bzomwe bzikhadyedwabzo bzikhali bzakupswipa mwakubverana na Cakutonga ca Yahova. Tenepo, iwo adalewalewa na Asipenazi, aciti: ‘Taphata minyendo, lekani kutidyesa bzakudya bza mambo.’ Tsono Asipenazi adati: ‘Mukasaya kubzidya, mambo an’dzawona kuti mulibe mawonekedwe yabwino, ndipo an’dzandipha!’\nTsono Danyeri adauza Asipenaziyo kuti: ‘Taphata minyendo, yezerani kutipasa muliwo na madzi kwa nsiku 10, ndipo patsogolo pace, mudzawone momwe tikuwonekera, mucidzatindendemeza na alumbwana omwe ankudya bzakudya bza mambo.’ Ndipo, Asipenaziyo adabvuma kucita bzimwebzo.\nPambuyo pa nsiku 10, Danyeri na anzace atatu wale akhawoneka wathanzi labwino kwene-kwene kuposa alumbwana winangowo. Yahova adakomedwa nawo thangwe ra kumubvera, ndipo iye adapasa Danyeri luso lakumbabvesesa thandauzo la masomphenya na maloto.\nPomwe alumbwanawo adamala kupfunzisidwako, Asipenazi adawayendesa kwa mambo Nabukadinazori. Ndipo mamboyo adaceza nawo, aciwona kuti Danyeri, Ananiya, Misaeli na Azariya akhali wanzeru kwene-kwene kuposa alumbwana winangowo. Tenepo, iwo adasankhulidwa kuti ambaphate basa m’nyumba mwa mamboyo. Ndipo, nthawe zense mamboyo akhambawakumbira nzeru pa nkhani zikulu-zikulu. Yahova adacitisa kuti alumbwana anaiwa akhale wanzeru kwene-kwene kuposa alangizi na anyamatsenga wense wa mamboyo.\nNapo akhali ku dziko lacirendo, Danyeri, Ananiya, Misaeli na Azariya alibe kuyebwa kuti akhali atumiki wa Yahova. Kodi iwepo un’dzakumbukirambo nthawe zense kuti ndiwe mtumiki wa Yahova, napo utakhala kutali na abereki wako?\n‘Leka kubvuma kuti ali-wense akunyoze pakuwona kuti ndiwe mng’ono, koma ukhale ciratizo kwa anyakukhulupirika m’kalewedwe, m’makhalidwe, m’lufoyi, m’cikhulupiro na m’makhalidwe yakucena.’—1 Timotio 4:12\nMibvunzo: Thangwe ranyi Danyeri na anzace atatu wale adabvera Yahova? Kodi Yahova adathandiza tani Danyeri na anzacewo?\nAlumbwana Omwe Adalamba Kugodamira Cifanikiso\nSadraki, Mesaki, na Abedinego adalamba kugodamira cifanikiso ca oro ca mambo wa ku Babulo.\nDanyeri Adathusidwa m’Dindi la Mphondolo\nMbapemba kwa Yahova nsiku zense ninga momwe Danyeri akhacitira!


bahasa Lomwe: Macua & Macua-Mehavani. perangkat penginjilan, bahan pertumbuhan gereja, lagu-lagu Kristen dan materi audio pelajaran Alkitab. Unduhan gratis MP3.\nbahasa Lomwe: Macua & Macua-Mehavani\nNama bahasa: Lomwe: Macua & Macua-Mehavani\nNomor Bahasa GRN: 1301\nKode Dialek ROD: 01301\nContoh dari Lomwe: Macua & Macua-Mehavani\nRekaman audio tersedia dalam Lomwe: Macua & Macua-Mehavani\nUnduh semuanya Lomwe: Macua & Macua-Mehavani\nNama lain Lomwe: Macua & Macua-Mehavani\nLokasi Lomwe: Macua & Macua-Mehavani digunakan\nBahasa yang berhubungan dengan Lomwe: Macua & Macua-Mehavani\nKelompok Masyarakat yang berbicara Lomwe: Macua & Macua-Mehavani


BABA wace wa John adabatizidwa ninga m’bodzi wa Mboni za Yahova ku Índia, mu mzinda ung’ono wa Gujarat kuphampha kwa magole ya m’ma 1950. Tsono John na azibale wace axanu pabodzi na mai wawo, akhali wa cipembedzo ca katolika, ndipo wensewa akhatsutsa bzomwe baba wawo akhakhulupira.\nNsiku inango, baba wace wa John adamukumbira kuti akapereke tsamba kwa m’bale munango wa ku gwere. Koma macibese ya nsiku imweire, John akhadabziceka cala cace pomwe akhafungula thini linango. Tsono pakuti akhafuna kukondwesa baba wacewo, iye adamanga cirondaco na kanguwo, aciyenda kukapereka tsambalo.\nPomwe John adafika kumweko, iye adapereka tsambalo kuna mkazi wa m’bale ule. Mkaziyu akhalimbo m’bodzi wa Mboni za Yahova. Pomwe akhatambira tsambalo, mkaziyo adawona kuti John akhadabzipweteka cala cace, tenepo adamuthandiza. Iye adatsuka cirondaco, aciikha mankhwala. Patsogolo pace adamukonzera caya. Pomwe mkaziyu akhacita bzensenebzi, akhambalewalewa naye mwakudeka mtima nkhani za m’Bibliya.\nThangwe ra kudeka mtima kwa mpfumakaziyo, John adacinja momwe akhawonera Mboni za Yahova. Tenepo iye adabvunza mkaziyu mibvunzo miwiri yakulewa bza kusiyana kwa bzipfunziso bza Mboni za Yahova na bzomwe akatolika ambapfunzisa. Iye adabvunza penu Jezu ni Mulungu na penu Akristau an’funika kumbapemba m’dzina la Mariya. Pakuti mpfumakaziyi ikhadapfunza cirewedwe ca Cigujarati, idatawira mibvunzoyi m’cirewedwe cimweci comwe n’cirewedwe ca John. Mpfumakaziyi idatawira mibvunzoyi mwakuphatisa basa Bibliya ndipo idamupasambo kabukhu kakuti: “Uthenga wabwino uwu wa ufumu.”\nPomwe adawerenga kabukhuka, John adazindikira kuti bzomwe akhadawerengabzo ni cadidi. Tenepo, iye adakabvunzambo mibvunzo ibodzi-bodziyi m’busa wa ku gereja kwace. M’busayo adakalipa kwene-kwene ndipo adamuthusira Bibliya, acikuwa kuti: “Iwepo wasanduka Sathani! Ndilatize pomwe padanemba kuti Jezu ni Mulungu lini. Ndilatize pomwe padanemba kuti tin’funika lini kumbapemba m’dzina la Mariya. Ndilatize tsapanopa!” John adadabwa kwene-kwene na bzomwe m’busayu adacitabzi. Tenepo, iye adauza m’busayo kuti an’dzayenda lini pomwe ku gereja ya katolika. Ndipo ndibzo bzomwe iye adacita!\nJohn adayamba kupfunza Bibliya na Mboni za Yahova ndipo adabvuma cadidi aciyamba kutumikira Yahova. Na kupita kwa nthawe, azibale wace azinhji adacitambo bzibodzi-bodzibzi. Tsapano papita magole 60 kucokera pomwe John adabziceka cala cace cire. Ndipo iye akawona cipswazi pa calapo, ambakumbukira khalidwe lakudeka mtima lomwe mpfumakazi ire idamulatiza, bzomwe bzidamupasa mwayi wakutumikira Yahova.—2 Wakolinto 6:4, 6.


Piciro la Djafeti | Nkhani za m’Bibliya za Wana\nAjirayeri adadzapandukira pomwe Yahova, aciyamba kumbanamata bzifanikiso. Tsono bzifanikisobzo bziribe kuwathandiza pomwe wanthu wa ku dziko la Amoni adayenda kukamenya nawo nkhondo. Ajirayeriwo adacita magole mazinji, acimbaboneresedwa nawo. Pakumalizira pace, iwo adadandaulira Yahova, aciti: ‘Takuphonyerani. Taphata minyendo, tipulumuseni kwa anyamadulanthaka wathu.’ Ndipo iwo adapfudza bzifanikiso bzawo, aciyamba kumbanamata Yahova. Tenepo, Yahova adawathandiza.\nAkhalipo mcikunda m’bodzi omwe dzina lace akhali Djafeti. Ndipo iye adasankhulidwa kuti atsogolere Ajirayeri pa kukamenya nkhondo na wanthu wa ku Amoni. Pomwe Djafeti akhanati kuyenda ku nkhondoko, iye adapicira kwa Yahova kuti: ‘Mukatithandiza kukunda anyamadulanthaka wathu, munthu ali-wense omwe an’dzayamba kubula m’nyumba mwangu kuti adzanditambire pakucokera ku nkhondoko, ndin’dzamupereka kuti akakutumikireni ku tendi la mkonkhano pa moyo wace wense.’ Yahova adabva mpembo wa Djafeti, ndipo adawathandizadi.\nPomwe Djafeti adabwerera kumui, munthu wakuyamba omwe adabula kuti akamutambire, ni mwana wace wacikazi. Mwanayo akhabzina, acimbaimba na katambuleta. Ndipo Djafeti akhana mwana m’bodzi yekhayo basi. Kodi iye angadacita tani? Iye adakumbukira bza piciro lacero, ndipo adati: ‘Oh, mwanangu! Wandisunamisa kwene-kwene. Inepano ndapicira cinthu kwa Yahova. Tsono kuti nditeweze picirolo, ndin’funika kukutumiza ku Silo kuti ukamutumikire mu tendi la mkonkhano.’ Tsono mwanayo adati: ‘Papa, citani ninga momwe mwaleweramo . Tsono ndikukumbira minyezi miwiri yokha kuti ndiyende m’mapiri na axamwali wangu. Ndikabwerera, ndin’dzayenda.’ Ndipo mwana wa Djafetiyo adatumikira mwakukhulupirika mu tendi la mkonkhanolo pa moyo wace wense.Pa gole liri-lense, axamwali wace akhambayenda kamuzungira ku Siloko.\n‘Ndipo omwe ambafuna kwene-kwene mwana wace wacimuna ayai wacikazi kuposa ine, an’themera lini kukhala wangu.’—Mateu 10:37\nMibvunzo: Kodi Djafeti adapicira ciyani kwa Yahova? Kodi mwana wa Djafeti adalewa ciyani pomwe adabva piciro la pai wace?\nWayeruzi 10:6–11:11; 11:29-40; 1 Samuweri 12:10, 11\nKodi ni piciro liponi lomwe mwana wacikazi wa Djafeti adasunga? Kodi tingamutewezere tani?


Kodi Mulungu ana Cakulinga Ciponi na Dziko la pansiri pabodzi na Wanthu? | Bibliya Limbapfunzisa\nKodi Mulungu ana Cakulinga Ciponi na Dziko la pansili?\nN’ciponi cakulinga ca Mulungu kuna wanthu?\nKodi Mulungu adatsutsidwa tani?\nKodi moyo un’dzakhala tani pa dziko la pansi kutsogolo?\n1. Kodi cakulinga ca Mulungu na dziko la pansi n’ciponi?\nCAKULINGA ca Mulungu na dziko la pansi n’cabwino kwene-kwene. Yahova an’funa kuti dzikoli likhalidwe na wanthu wakukondwa acikhala na thanzi labwino. Bibliya limbati ‘Yahova Mulungu adakonza zunde la Edeni’ ndipo iye ‘adacitisa kuti miti ya mtundu uli-wense yakuwoneka bwino na yakuthemera kudya imere.’ Pambuyo pa kulenga mwamuna na mkazi wakuyamba, Adamu na Eva, Mulungu adawaikha pa mbuto yabwinoyo ndipo adawauza kuti: ‘Balanani, muwande, mulidzaze dziko la pansi, mucirinyang’anira.’ (Ciyambo 1:28; 2:8, 9, 15) Na tenepo cakulinga ca Mulungu cikhali cakuti wanthu akhale na wana, acikuza malire ya zunde lakudekalo mpaka dziko lense, acimbasamalira bzirombo.\n2. (a) Kodi tingadziwe tani kuti cakulinga ca Mulungu na dziko la pansi cidzakwanisikadi? (b) Kodi Bibliya limbalewa ciyani pa nkhani yakuti wanthu an’dzakhala na moyo wakusaya kumala?\n2 Kodi mun’kumbuka kuti cakulinga ca Yahova Mulungu cakuti wanthu akhale pa dziko la pansi m’paraizo cin’dzakwanisika? Mulungu adati: ‘Ndalewa, ndipo ndin’dzacita ninga ndaleweramu.’ (Zaiya 46:9-11; 55:11) Inde, bzomwe Mulungu ambafuna bzin’dzacitikadi! Iye adalewa kuti: ‘alibe kulirengera [dziko la pansi] papezi, koma adalikonza kuti likhalidwe.’ (Zaiya 45:18) Kodi Mulungu akhafuna kuti dzikoli likhalidwe na wanthu wa mtundu wanyi? Ndipo akhafuna kuti wanthuwo akhale kwa nthawe itali tani? Bibliya limbatawira kuti: ‘Anyakulungama wan’dzatambira dziko la pansi, wacidzakhala m’mwemo mpaka muyaya.’—Psalymo 37:29; Cibvumbulutso 21:3, 4.\n3. Kodi ni bzinthu bzakuipa bziponi bzomwe bzinkucitika pa dziko la pansi, ndipo bzimwebzi bzimbanyosa mbvunzo uponi?\n3 Bzimwebzi bzikanati kucitika mpaka lero. Wanthu nsiku zino ambaduwala na kufa; winango ambamenyana na kuphana. Ciripo comwe cidaphonyeka. Mpsakudziwikiratu kuti Mulungu akhafuna lini kuti dziko likhale ninga momwe timbawonera nsiku zino! Kodi n’ciyani cidacitika? Thangwe ranyi cakulinga ca Mulungu cikanati kukwanisika? Palibe bukhu liri-lense lakunembedwa na wanthu lomwe lingatipase mtawiro thangwe rakuti mabvutoya yadayambira kudzulu.\nCIYAMBI CA NYAMADULANTHAKA\n4, 5. (a) Mbani omwe adalewalewa na Eva mwa kuphatisa basa nyoka? (b) Kodi bzingakwanisike tani kuna munthu omwe pakuyamba akhali wabwino na wakukhulupirika pakumalizira pace nkudzakhala mbava?\n4 Bukhu lakuyamba mu Bibliya limbatiuza bza omwe adatsutsa Mulungu mu zunde la Edeni. Iye ambacemeredwa “nyoka” tsono ikhali lini nyoka caiyo. Bukhu lakumalizira mu Bibliya limbatiuza kuti iye ni ‘Dyabu na Sathani, omwe ankusoceresa wanthu pa dziko lense lapansi.’ Iye ambacemeredwambo ‘cinyoka cakuyambirira.’ (Ciyambo 3:1; Cibvumbulutso 12:9) Anjo wamphanvu umweyu, ayai cakulengedwa cauzimu cakusaya kuwoneka, cidaphatisa basa nyoka kulewalewa na Eva, ninga momwe munthu waluso ambacinjira fala lace licibveka ninga la djeke. Cakulengedwa cauzimu cimweci cikhalipo pomwe Mulungu akhakonza dziko la pansi kuti likhalidwe na wanthu.—Djobi 38:4, 7.\n5 Bzense bzomwe Mulungu adalenga bzikhali bzakulungamiratu, na tenepo mbani adalenga “Dyabu” omwe ni “Sathani?” Kulewa mwacigwatho, m’bodzi mwa wana wauzimu wamphanvu wa Mulungu adabzisandusa kukhala Dyabu. Kodi bzidakwanisika tani? Napo nsiku zino munthu omwe akhana makhalidwe yabwino na wakukhulupirika, pakumalizira pace angadzakhale mbava. Kodi bzimwebzi bzingacitike tani? Munthu angalekerere cikhumbo cakuipa kukula mu mtima mwace. Tsono munthuyo akapitiriza kumbakumbuka bzimwebzo, cikhumbo cakucita bzakuipa cimbakhala ca mphanvu. Ndipo akakhala na mpata, ambamalizira kucita bzomwe akhakhumbabzo.v—Werengani Tiyago 1:13-15.\n6. Kodi n’ciyani cidacitisa kuti mwana wauzimu wamphanvu wa Mulungu akhale Sathani Dyabu?\n6 Ndibzo bzomwe bzidacitikira Sathani omwe ni Dyabu. Mpsakuwonekeratu kuti iye adabva pomwe Mulungu akhauza Adamu na Eva kuti akhale na wana acidzaza dziko la pansi na mbadwe zawo. (Ciyambo 1:27, 28) Tenepo Sathani adakumbuka kuti: ‘wanthu wensewa akhafunika kunamata inepano m’mbuto mwakunamata Mulungu!’ Ndipopa cikhumbo cakuipaco cidadzakula mu mtima mwace. Ndipo iye adafika pa kupumpsa Eva mwa kumuuza gunkha lakunamizira Mulungu. (Werengani Ciyambo 3:1-5.) Tenepo iye adakhala “Dyabu,” kuthandauza “nyamagunkha.” Nthawe ibodzi-bodziyo, adakhala “Sathani” kuthandauza “Nyakutsutsa.”\n7. (a) Thangwe ranyi Adamu na Eva adafa? (b) Thangwe ranyi mbadwe zense za Adamu zimbakalamba na kufa?\n7 Mwa kuphatisa basa magunkha na kucenjera, Sathani Dyabu adacitisa Adamu na Eva kuleka kubvera Mulungu. (Ciyambo 2:17; 3:6) Comwe cidadzacitika n’cakuti, iwo adafa ninga momwe Mulungu akhadawauzira kuti ndibzo bzomwe bzingadadzacitika akasaya kubvera. (Ciyambo 3:17-19) Kuyambira pomwe Adamu adakhala wakuperewera thangwe ra pikado, mbadwa zace zense zidatambirambo pikadoyo kucokera kwa iye. (Werengani Waroma 5:12.) Nkhani imweyi ingandendemezedwe na cikombole ca kuumbira njedwa. Cikomboleco cikakhala cidabenda, n’ciyani comwe cingacitikire njedwa zense zomwe ziniumbidwa m’cikombole cimweco? Njedwa zensezo zin’coka zakubenda, ayai zakupunduka. Mwakundendemerana, munthu ali-wense adatengera “cirema” cimweci kucokera kwa Adamu. Thangwe race wanthu wense ambakalamba na kufa.—Waroma 3:23.\n8, 9. (a) Kodi ni mabvuto yaponi yomwe Sathani adayambisa? (b) Thangwe ranyi Mulungu alibe kupheratu anyakupandukawo nthawe ibodzi-bodziyo?\n8 Pomwe Sathani adacitisa Adamu na Eva kuphonyera Mulungu, iye maka-maka akhatsogolera pa kupandukira Mulungu. Iye akhagaza momwe Yahova ambatongera. Kulewa cadidi, Sathani akhalewa kuti: ‘Mulungu ni mtongi wakuipa. Iye ambalewa bzakunama ndipo wanthu wace ambawamana bzabwino. Wanthu an’funika lini kutongedwa na Mulungu. Iwo an’funika kubzisankhulira okha comwe n’cabwino na comwe n’cakuipa. Ndipo bzingadakhaliratu bwino ndingadambawatonga ndine.’ Kodi Mulungu angadacita tani na kunyozedwa kumweku? Wanthu winango ambakumbuka kuti Mulungu angadandopheratu anyakupandukawo. Tsono kucita tenepo kungadatawira kunyoza komwe Sathani adacita? Kodi bzingadalatiza kuti Mulungu ambatongadi mu njira yabwino?\n9 Yahova ambacita bzinthu mwa cirungamo kwene-kwene, na thangwe limwero iye alibe kupha anyakupandukawo nthawe imweyo. Iye adatsimikiza kuti papite nthawe kuti atawire bzomwe Sathani adamugaza mu njira yakuti bzidziwike padeca kuti Dyabu ngwakunama. Na tenepo, Mulungu adabvumira kuti wanthu ambabzitonge wokha kwa kanthawe mwakunyang’aniridwa na Sathani. Mu Msolo 11 m’bukhu lino tin’dzapfunza thangwe lomwe Yahova adacitira bzimwebzi, na thangwe lomwe adalekerera kuti papite nthawe itali akanati kumalisa nkhaniyi. Tsapano ni bwino kukumbukira ibzi: Kodi Adamu na Eva adacita bwino kukhulupira Sathani, omwe palibe ne na cibodzi cabwino comwe adawacitira? Kodi iwo adacita bwino kukhulupira kuti Yahova, omwe adawapasa bzinthu bzense bzabwino ngwakunama na wakuipa? Mungadakhala ndimwepo mungadacita tani?\n10. Kodi imwepo mungakhale tani ku mbali ya Yahova pakutawira bzomwe Sathani adamutsutsa?\n10 Bziri bwino kumbakumbukira mibvunzo ninga imweyi thangwe ali-wense wa ife ambagumana na bzakucitika ninga bzimwebzi nsiku zino. Inde, imwepo muna mpata wakukhala ku mbali ya Yahova pakutawira bzomwe Sathani adatsutsa. Imwepo mungafunike kubvuma Yahova ninga Mtongi wanu muciratiza kuti Sathani ngwakunama. (Psalymo 73:28; Werengani Mimwani 27:11.) Mpsakupasa nsisi kuti ni wanthu wakucepa pakati pa wanthu bzulu na bzulu pa dziko lense womwe ambasankhula kutumikira Mulungu. Bzimwebzi bzimbanyosa mbvunzo wakufunika uyu: Kodi Bibliya limbapfunzisa kuti Sathani ndiye akutongadi dzikoli?\nKodi bzingadakwanisika tani Sathani kupereka kwa Jezu maumambo yense ya padziko la pansi bzingadakhala kuti yali lini m’manja mwace?\n11, 12. (a) Kodi ni mayezo yaponi yomwe Jezu adagumana nayo yomwe yakulatiza kuti Sathani ndiye mtongi wa dzikoli? (b) Ni bzinthu bzinango bziponi bzomwe bzikulatiza kuti Sathani ndiye mtongi wa dziko?\n11 Jezu alibe kupenukira kuti Sathani ndiye mtongi wa dzikoli. Pa nthawe inango mwakudabwisa, Sathani adalatiza Jezu ‘maumambo yense ya pansi pano, na mbiri zawo.’ Ndipo iye adapicira kuna Jezu kuti: ‘Bzensenebzi ndin’kupasa, malinge ungagodama, ucindinamata kabodzi kokha.’ (Mateu 4:8, 9; Luka 4:5, 6) Ndokumbukirani bzimwebzi. Bzingadakhala kuti Dyabu ndiye lini mtongi wa dzikoli kodi iye angadamuyeza Jezu pakufuna kumupasa maumambo yense? Jezu alibe kulamba kuti maumambo yense yali m’manja mwa Sathani. Bzingadakhala kuti maumamboyo yali lini m’manja mwace, mpsakudziwikiratu kuti Jezu angadamugaza.\n12 Yahova ni Mulungu wamphanvu zense, Mulengi wa cirengedwe cense cakudabwisaci. (Cibvumbulutso 4:11) Tenepo, palibe mbuto iri-yense m’Bibliya yomwe imbalewa kuti Yahova Mulungu ayai Jezu Kristu ndiwo womwe ankutonga dzikoli. Jezu adacita kuleweratu kuti Sathani ndiye ‘mtongi wa dziko la pansi lino.’ (Juwau 12:31; 14:30; 16:11) Ndipo Bibliya limbalewa Sathani Dyabu kuti ni ‘mulungu wa mkonzedwe uno wa bzinthu.’ (2 Wakolinto 4:3, 4) Mpostolo Wacikristau Juwau adanemba bza nyakutsutsa umweyu ayai Sathani kuti: ‘Dziko lense liri m’manja mwa nyakuipayo.’—1 Juwau 5:19.\n13 Pakupita kwa gole liri-lense, dzikoli likuyenda licidzongekeratu. Ladzala na wanthu wakucita nkhondo, atsogoleri wa ndale wakusaya kukhulupirika, atsogoleri wa bzipembedzo wacinyengo, na ukapondo. Dziko lense lafika pomwe wanthu angakwanise lini kulikonza. Bibliya limbalewa kuti nthawe yasala pang’ono kuti Mulungu adzapfudze dziko lakuipali pa nkhondo yace ya Armagedo. Bzimwebzi bzin’dzafungula njira yakutambira dziko lipsa la cirungamo.—Cibvumbulutso 16:14-16.\n14. Mbani adasankhulidwa na Mulungu kuti akhale Mtongi wa Umambo Bwace, ndipo bzimwebzi bzikhadalewedweratu tani?\n14 Yahova Mulungu adasankhula Jezu Kristu kuti akhale Mambo wa Umambo Bwace bwa Kudzulu ayai boma lace. Kwa magole mazinji m’mbuyomu Bibliya lidaleweratu kuti: ‘Pakuti kwa ifepano mwana wabadwa, ife tapasidwa mwana wacimuna, ndipo paphewa pace pan’dzakhala Utongi. Iye an’dzapasidwa dzina lakuti . . . Mtongi wa Mtendere. Ukulu bwa utongi bwa umambo na bwa mtendere bun’dzamala lini pomwe.’ (Zaiya 9:6, 7) Pakulewa bza boma limweri, Jezu adauza ateweri wace kupemba kuti: ‘Umambo bwanu bubwere. Kufuna kwanu kucitike pansi pano ninga kudzuluko.’ (Mateu 6:10) Ninga momwe tin’dzawonera m’misolo ya kutsogoloku m’bukhu lino, nthawe yasala pang’ono kuti Umambo bwa Mulungu bupfudze maboma yense ya pa dzikoli, ndipo Umambo bokha bwa Mulungu ndibo mun’dzatonga. (Werengani Danyeri 2:44.) Patsogolo pace, Umambo bwa Mulungu bun’dzabweresa paraizo.\nDZIKO LIPSA LIRI PAFUPI!\n15. Kodi “dziko la pansi lipsa” n’ciyani?\n15 Bibliya limbatitsimikizira kuti: ‘Pana kudzulu kupsa na dziko la pansi lipsa bzomwe tinkudikhirira mwakubverana na piciro lace [Mulungu], ndipo m’mwemo mun’dzakhala na cirungamo.’ (2 Pedru 3:13; Zaiya 65:17) Nthawe zinango Bibliya likambalewa kuti “dziko” bzimbathandauza wanthu womwe ambakhala m’dzikolo. (Ciyambo 11:1) Tenepo “dziko la pansi lipsa” la cirungamo ni wanthu womwe an’kubvumidwa na Mulungu.\n16. Kodi ni mphaso yakufunika kwene-kwene iponi yomwe Mulungu an’dzapereka kwa wale womwe ambawabvuma, ndipo n’ciyani comwe tin’funika kucita kuti tidzatambire mphasoyo?\n16 Jezu adapicira kuti mu dziko lipsa lomwe lin’kubwera, wanthu wakubvumidwa na Mulungu an’dzatambira mphaso ya ‘moyo wakusaya kumala.’ (Marko 10:30) Taphata minyendo fungulani Bibliya lanu pa Juwau 3:16 na pa Juwau 17:3, ndipo werengani bzomwe Jezu adalewa bzomwe tin’funika kucita kuti tidzatambire moyo wakusaya kumala. Tsapano bwerani tiwone kucokera m’Bibliya bzisimbo bzomwe Mulungu an’dzapasa wense womwe ankuthemera kudzakondwa na mphaso yabwino kwene-kwene m’Paraizo pa dziko la pansi kutsogolo.\n17, 18. Kodi tingatsimikize tani kuti pan’dzakhala mtendere na cisungiko kuli-kwense pa dziko la pansi?\n17 Kuipa, nkhondo, ukapondo, na ciwembo bzin’dzawoneka lini pomwe. ‘Ndipo nyakuipa an’dzawoneka lini pomwe . . . Tsono anyakulungama wan’dzatambira dziko la pansi.’ (Psalymo 37:10, 11) Pan’dzakhala mtendere thangwe Mulungu ‘An’dzaletsa nkhondo mpaka kumamaliziro ya dziko la pansi.’ (Psalymo 46:9; Zaiya 2:4) Patsogolo pace ‘nyakulungama an’dzaphukira, ndipo pan’dzakhala mtendere uzinjisa mpaka mwezi udzaleke kuoneka’—ndipo an’dzakhala na mtendere kwakusaya kumala!—Psalymo 72:7.\n18 Anyakunamata Yahova an’dzakhala mwakusungika. Pomwe Wajirayeri akhabvera Mulungu mu nthawe za m’Bibliya, iwo akhakhala mwakusungika. (Mwambo 25:18, 19) Mwakundendemera, bzin’dzakhala bwino kwene-kwene kudzakhala mwakukhotcereredwa m’Paraizo!—Werengani Zaiya 32:18; Mika 4:4.\n19. Kodi timbadziwa tani kuti kun’dzakhala na cakudya cizinji mu dziko lipsa la Mulungu?\n19 Kun’dzakhala kulibe njala. Wakunemba psalymo adanemba kuti: ‘Pan’dzakhala pana phoso lizinji pansi pano; mu ntsonga za mapiri bzin’dzakhala bziri mbwee.’ (Psalymo 72:16) Yahova Mulungu an’dzasimba anyakulungama, ndipo ‘dziko la pansi lin’dzapereka bzisapo bzace.’—Psalymo 67:6.\n20. Thangwe ranyi tingatsimikize kuti dziko lense lin’dzakhala paraizo?\n20 Dziko lense lin’dzakhala paraizo. Nyumba zabwino na mbuto zabwino zakukhala zin’dzakonzedwa mu mbuto zomwe wanthu wa pikado akhadadzonga. (Werengani Zaiya 65:21-24; Cibvumbulutso 11:18) Kupita kwa nthawe, mbuto zakudzongeka zin’dzakonzedwa pomwe mpaka dziko lense lin’dzakhala labwino na la ndovolo ninga momwe likhaliri zunde la Edeni. Ndipo Mulungu cipo acidzaleka ‘kufuthula boko lace acikwanisa cikhumbo ca camoyo ciri-cense.’—Psalymo 145:16.\n21. N’ciyani cinkulatiza kuti pan’dzakhala mtendere pakati pa wanthu na bzirombo?\n21 Pan’dzakhala na mtendere pakati pa wanthu na bzirombo. Bzirombo bza m’thengo na bzifuwo bzin’dzadyera pabodzi. Napo mwana m’ng’ono a’dzakhala lini na mantha na bzirombo bzomwe nsiku zino mpsakulusa.—Werengani Zaiya 11:6-9; 65:25.\n22. N’ciyani cin’dzacitikira matenda?\n22 Kun’dzakhala kulibe matenda. Ninga Mtongi wa Umambo bwa Mulungu Kudzulu, Jezu an’dzapoza wanthu kuposa momwe adacitira pomwe akhali pa dziko la pansi pano. (Mateu 9:35; Marko 1:40-42; Juwau 5:5-9) Patsogolo pace, ‘Palibe munthu womwe an’dzakhala mdzikomo an’dzalewa kuti: ‘Ndikuduwala.’’—Zaiya 33:24; 35:5, 6.\n23. Thangwe ranyi kumuka kwa anyakufa kun’dzakondwesa mitima yathu?\n23 Wakufunidwa wathu womwe adafa an’dzakhala pomwe na moyo ndipo an’dzafa lini pomwe. Wense womwe adagona mu infa womwe Mulungu ankuwakumbukira an’dzalamusidwa. Tenepo ‘kun’dzakhala kumuka kwa anyakufa wakulungama na wakusaya kulungama.’—Mabasa 24:15; Werengani Juwau 5:28, 29.\n24. Kodi mumbabva tani mu mtima mukabva kuti tin’dzakhala m’Paraizo pa dziko la pansi?\n24 Wense womwe asankhula kupfunza bza Mulengi wathu Mkulu, Yahova Mulungu, na kumutumikira ana tsogolo labwino kwene-kwene! Jezu akhalewa bza Paraizo omwe ankubwerayo, pomwe adauza kambowa omwe adafa kumbali kwace kuti: ‘Iwepo un’dzakhala nane m’Paraizo.’ (Luka 23:43) Mpsakufunikadi kupfunza bza Jezu Kristu, thangwe rakuti bzisimbo bzense bzin’dzakwanisika mwa iye.\nCakulinga ca Mulungu ca kukonza dziko kuti likhale paraizo cin’dzakwanisika.—Zaiya 45:18; 55:11.\nPakali pano dzikoli liri m’manja mwa Sathani.—Juwau 12:31; 1 Juwau 5:19.\nMu dziko lipsa lomwe lin’kubwera, Mulungu an’dzapereka bzisimbo bzizinji kwa wanthu.—Psalymo 37:10, 11, 29.


N’Thangwe Ranyi Tin’funika ‘Kupitiriza Kukhala Tceru’? | Nsanza ya Mulindiri\nWerengani mu Ciaukan Cibaoule Cibataki (ca ku Karo) Cibataki (ca ku Toba) Cibiak Cibisilama Cidrehu Cifaransa Cigarifuna Cigmong (ca ku White) Cigroelandeji Ciiban Cikakxikel Cikambodja Cikaren (Ca ku S'gaw) Cikazakh Cikexuwa (ca ku Ancash) Cikexuwa (ca ku Ayacucho) Cikexuwa (ca ku Cuzco) Cikixuwa (ca ku Imbabura) Cikongo Cikongo Cikrio Cikriolo ca ku Haiti Cikriolo ca ku Mauritania Cikriolo ca ku Seychelles Cilaoti Cilingala Ciluba Cimakua Cimaltese Cimam Cimazatek (ca ku Huautla) Cimbundu Cimixe Cimizo Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cindau Cingabere Cingangela Cingirezi Ciniasi Cinyaneka Cinyungwe Ciotetela Cipidgin (ca ku Camarões) Cipwitikizi Cisaramakan Cisena Cisi Cisonge Ciswahili (ca ku Congo) Citahiti Citaliyana Citlapanek Citojolabal Citotonak Citshiluba Citshwa Citsonga Citzeltal Ciumbundu Ciuruund Ciwallisia Ciwayuunaiki Cixipanyol Cixoli cijavaneji cixokwe\n‘Mun’dziwa lini nsiku yomwe Mbuya wanu an’dzabwera.’ —MATEU 24:42.\nKODI TINGAPITIRIZE TANI KUKHALA TCERU NAPO . . .\npana mzimu wa Dyabu?\npana mzimu wa Dziko?\ntina bzakutepa bzathu?\n1. Fotokozani ciratizo cakuwonesa kuti n’thangwe ranyi mpsakufunika kukhala wakuzindikira nthawe yomwe tiri pabodzi na bzomwe bzinkucitika mwakutizungulira. (Onani cithunzi-thunzi pa tsamba lino.)\nMTSONKHANO wacigawo ukhayamba. Nyakutsogolera cigawo akhayenda pa pulatifomu ndipo adafotokoza mafala yakufungulira pa mtsonkhanopo. Nyimbo zakundobva zikhadasala pan’gono kuti ziyambe. Wanthu akhadziwa kuti imweyi ni nthawe yakukhala pansi. Iwo akhafunisisa kubvesera nyimbo zabwino acimbadikhirira nkhani zomwe zin’funa kufotokozedwa. Koma pinango akhalipo winango omwe akhatetekera lini nyakutsogolera cigawoyo ayai kuzindikira kuti nyimbo zikuyimba. Tenepo iwo akhazindikira lini kuti mtsonkhanoyo ukhayamba, ndipo iwo akhapitiriza kumbafambafama ayai kumbaceza na azixamwali wawo. Cakucitikaci cinkulatiza bzomwe bzingacitike tikasaya kukhala wakuzindikira thawe yomwe tiri ayai bzomwe bzinkucitika mwakutizungulira. Limweri ni pfunziro lakufunika kwa ifepano thangwe rakuti mwakusaya kucedwa pan’citika cinthu cikulu ndipo tin’funika kukhala wakukonzekera. Kodi n’cakucitika ciponi cimweci?\n2. N’thangwe ranyi Jezu adauza anyakupfunza wace kuti ‘apitirize kukhala tceru’?\n2 Jezu Kristu adacenjeza anyakupfunza wace bza kufunika kwa kukhala tceru na kukhala wakukonzeka bza ‘cimaliziro ca nthawe ino.’ Iye adawauza kuti: ‘Pitirizani kulindira, khalani wakupenya thangwe mun’dziwa lini pomwe nthawe yace in’dzafika.’ Patsogolo pace, iye adawauza kazinji kense kuti: ‘Khalani tceru.’ (Mateu 24:3; werengani Marko 13:32-37.) Nkhani ya pa Mateu imbalatizambo kuti Jezu adalimbisa anyakupfunza wace pa nkhani imweyi mwakubwereza-bwereza. Iye adati kwa iwo: ‘Pitirizani kukhala tceru, pakuti mun’dziwa lini nsiku yomwe Mbuya wanu an’dzabwera.’ Iye adawauza pomwe kuti: ‘Khalani mudakonzeka, thangwe Mwana wa Munthu an’dzabwera, pa nthawe yomwe muniidziwa lini.’ Iye adabwerezera pomwe kuti: ‘Pitirizani kukhala tceru, thangwe munkudziwa lini nsiku ne ora yace.’—Mateu 24:42-44; 25:13.\n3. Thangwe ranyi timbabvera mwa tceru mafala yakucenjeza ya Jezu?\n3 Mboni za Yahova zimbaphatisisa mafala ya cenjezo yomwe Jezu adapereka. Timbadziwa kuti tinkukhala mu ‘nthawe yakumalizira’ na kuti panipita lini nthawe ikulu cinati kuyamba ‘citsautso cikulu’! (Danyeri 12:4; Mateu 24:21) Ninga momwe Jezu akhadaleweratu, wanthu wa Yahova ankupalizira bzipsa bzabwino bzakulewa bza Umambo pa dziko lense la pansi. Pa nthawe ibodzi-bodziyo, timbawona nkhondo, matenda, bziteketeke na njala m’mbuto zizinji. Kunesana kwa bzipembedzo kuphana ayai ciwembo, bzinkucitika kwene-kwene kuposa kale-kale. (Mateu 24:7, 11, 12, 14; Luka 21:11) Tinkudikhirira mwa tceru nthawe yomwe Jezu an’dzabwera acidzakwanisa cakulinga ca Mulungu.—Marko 13:26, 27.\n4. (a) Kodi tingakhulupire tani kuti Jezu tsapano ankudziwa nthawe yomwe Armagedo in’dzacitika? (b) Kodi tingakhale tani na cikhulupiro cimweci, napo kuti tin’kudziwa lini nthawe yomwe citsautso cin’dzayamba?\n4 Tikambayenda ku mtsonkhano wacigawo, timbadziwa kuti ni nthawe iponi yomwe cigawo ciri-cense ciniyamba. Na tenepo, bzingakwanisike lini kwa ife kudziwa nthawe caiyo yomwe citsautso cikulu cin’dzayamba. Pomwe Jezu akhali pa dziko la pansi adati: ‘Kulewa bza nsiku imweyo na nthawe yace palibe omwe an’dziwa, ne wanjo wa kudzulu ne Mwana, koma Baba yekha.’ (Mateu 24:36) Pakuti Jezu ndiye an’dzatsogolera nkhondo ya Armagedo, n’bzakubveka kulewa kuti iye tsapano ankudziwa nsiku yomwe nkhondoyo in’dzacitika. (Cibvumbulutso 19:11-16) Tsono ife tin’dziwa lini basi nsiku ne nthawe yomwe cimaliziro cin’dzafika. Ndipopa m’psakufunika kuti tipitirize kukhala tceru. Yahova adasankhula kale nthawe yomwe citsautso cikulu cin’dzayamba ndipo nsiku iri yense nsikuyo inkufendera. ‘Bzin’dzacitikadi mwakusaya kucedwa!’ (Werengani Habakuki 2:1-3.) Kodi n’thangwe ranyi tingakhale na cikhulupiro cimweci?\nYahova adasankhula kale nsiku yomwe citsautso cikulu cin’dzayamba\n5. Fotokozani ciratizo cakuwonesa kuti mapolofesiya ya Yahova nthawe zense yambakwanisika pa nthawe yace.\n5 Mapolofesiya ya Yahova nthawe zense yambakwanisika pa nthawe yace! Mwa ciratizo, kumbukirani nsiku yomwe iye adatsudzula Ajirayeri m’dziko la Edjipito. Ikhali nsiku ya Nisani 14, mu gole la 1513 Kristu anati kubwera. Na kupita kwa nthawe Mozeji adanemba bza nsikuyo kuti: ‘Ndipo pakumalizira pa magole 430, pa nsiku imweyo, thimu lense la wanthu wa Yahova lidacoka ku Edjipito.’ (Kufuluka 12:40-42) Pa Nisani 14 mu gole la 1943 Kristu anati kubwera, magole 430 pomwe Ajirayeri akhanati kutsudzulidwa, piciro la Yahova lakuti iye angadadzasimba mbadwe za Abalahamu lidayamba kuphata basa. (Wagalata 3:17, 18). Nthawe inango Yahova adauza Abalahamu kuti: “Udziwedi kuti mbadwa zako zin’dzakhala alendo m’dziko lomwe ndawo lini; mbadwe zakozo zin’dzatumikira wanthuwo ndipo zin’dzaboneresedwa nawo kwa magolo 400.” (Ciyambo 15:13; Mabasa 7:6) Magole 400 yamweya yadayamba mu gole la 1913 Kristu anati kubwera pomwe Ismayeri adayamba kumbawenga Izaki. Ndipo yadadzamala pa nsiku yomwe Yahova adatsudzula Ajirayeri ku Edjipito. (Ciyambo 21:8-10; Wagalata 4:22-29) Inde, pakana magole madzana mazinji, Yahova akhadalinganiza kale nsiku caiyo yomwe angadapulumusa wanthu wace!\n6. Kodi n’thangwe ranyi tingakhale na citsimikizo cakuti Yahova an’dzapulumusa wanthu wace?\n6 Djoswe akhalipombo pakati pa mtundu omwe udapulumusidwa ku Edjipito. Patapita magole mazinji, iye adakumbusa wanthuwo kuti: ‘Imwepo mun’dziwisisa na mtima wanu wense, na moyo wanu wense kuti palibe kutazika na cibodzico pa mafala yabwino yense yomwe adakuuzani Yahova, Mulungu wanu. Yense yadakwanisika kwa imwepo. Palibe fala na libodzilo lomwe lidatazika.’ (Djosuwe 23:2, 14) Yahova adapicira kuti an’dzapulumusa wanthu wace pa citsautso cikulu aciwapasa moyo wakusaya kumala mu dziko lipsa. Ndipo tingakhale na cikhulupiro cakuti piciro limweri lin’dzacitikadi. Tsono penu tin’funa kudzakhalambo m’dziko latsapanolo, tin’funika kupitiriza kukhala tceru.\nPITIRIZANI KUKHALA TCERU KUTI MUDZAPULUMUKE\n7, 8. (a) Kodi mulindiri akhana basa lanyi mu nthawe zakale-kale, ndipo bzimwebzi bzinkutipfunzisa ciyani? (b) Fotokozani ciratizo ca bzomwe bzingadacitika penu mulindiri angadakhala ankugona pa basa lacero.\n7 Tingapfunze kuna alindiri wa nthawe za kale omwe akhalindira mizinda. Mizinda mizinji, kuphatanidza Jeruzalemu, ikhadazunguliridwa na mipanda mwakuti anyamadulathaka angadakwanisa lini kupita mkati. Alindiri akhambakhala pa mipanda imweyi ndipo thangwe ra kukhala m’mipandamo iwo akhakwanisa kuwona kunja kwense kwa mzindayo. Alindiri winango akhambakhala m’bzipata bzakupitira m’mizindamo. Amuna wale akhafunika kupitiriza kumbakhala tceru masikati na usiku ndipo akawona anyamadulanthaka ankubwera, iwo akhadziwisa wanthu wa mu mzindamo. (Zaiya 62:6) Iwo akhadziwa kufunika kwa kukhala wakupenya nthawe zense na kukhala watceru kuti awone bzomwe bzikhacitika. Ndipo angadaleka kukhala tceru, wanthu azinji angadafa.—Zakiyeri 33:6.\n8 Josephus nyakunemba nkhani wacidjuda adafotokoza momwe acikunda wa Aroma adakwanisira kupita mu Jeruzalemu mu gole la 70 pomwe Kristu akhadabwera kale. Alindiri wa mzindayo akhadagona. Bzakutewera bzace bzidakhala bzakuti acikunda wa Aroma adakwanisa kupita mu mzindamo. Iwo adayenda ku Tempwlo, ndipo adaixontha na moto acipfudza bzinthu bzense bza mu Jeruzalemu. Imweyi ikhali mbali yakumalizira ya citsautso cikulu comwe mtundu wacidjuda ukhadikhirira.\n9. Kodi wanthu azinji nsiku zino ali-lini tceru pa ciyani?\n9 Maboma mazinji nsiku zino yana alindiri wakulindira m’malire ya dziko mwakuphatisa basa njira zacitsapano. Iwo ambanyang’nira maboma yali-yense na bzinthu bziri bzense bzomwe bzingabwerese phiringu m’dziko lawo. Koma iwo ambazindikira lini kuti pana boma la mphanvu kwene-kwene kudzulu lomwe linkutongedwa na Jezu Kristu. Ndipo bomalo mwakusaya kucedwa lin’dzacita nkhondo na maboma yense ya pa dziko la pansi. (Zaiya 9:6, 7; 56:10; Danyeri 2:44) Tinkudikhirira mwatceru kufika kwa nsikuyi ndipo tin’funika kukhala wakukonzeka. Tenepo tin’funika kukhala tceru pa mapolofesiya ya m’Bibliya ticipitiriza kutumikira Yahova mwakukhulupirika.—Psalymo 130:6.\nSAMALANI KUTI MUPITIRIZE KUKHALA TCERU\n10, 11. (a) Kodi tin’fukika kukhala wakusamala pa ciyani, ndipo n’thangwe ranyi? (b) Kodi n’ciyani cimbakutsimikizirani kuti Dyabu ankucitisa wanthu kuti aleke kulatiza thupo pa mapolofesiya ya m’Bibliya?\n10 Kumbukirani mulindiri omwe adapenya pa mbuto yace ya basa usiku bwense. Pomwe kunkufuna kucena bzimbakhala bzakunesa kupitiriza kukhala wakupenya thangwe iye ambakhala waneta kwene-kwene. Bzibodzi- bodzimbo, ifepano tinkukhala mu nsiku zakumalizira za dziko lino. Pomwe cimaliziro cinkufika, bzin’dzakhala bzakunesa kwene-kwene kuti tipitirize kukhala tceru. Lingakhale tsoka likulu kwene-kwene tikatazira kupiritiza kukhala tceru! Bwerani ticezerane bzinthu bzitatu bzomwe bzingatitazise kukhala wakupenya.\n11 Sathani ankupumpswa wanthu. Iye ni ‘mtongi wa dziko la pansi lino.’ Nthawe ing’ono-ng’ono Jezu anati kufa, adacenjeza anyakupfunza wace katatu kense bza nkhani imweyi. (Juwau 12:31; 14:30; 16:11) Dyabu ambaphatisa basa cipembedzo cakunama kuti apumpswe wanthu. Ndipopa wanthu azinji nsiku zino ambabvera lini mapolofesiya ya m’Bibliya yomwe yambalewa mwakubveka bwino kuti cimaliziro ca dzikoli ciri pafupi. (Sofoniya 1:14) Kulewa cadidi, Sathani ‘ankumpsinkha makumbukidwe ya anyakusaya kukhulupira.’ (2 Wakolinto 4:3-6) Ninga bzakutewera, tikambayezera kuuza wanthu kuti cimaliziro ca dzikoli ciri pafupi na kuti Kristu tsapano ankutonga, azinji wa iwo ambafuna lini kutetekera. Kawiri-kawiri ambalewa kuti, “Ndiribe nadzo basa.”\n12. N’thangwe ranyi tin’funika lini kulekerera Dyabu kutipumpswa?\n12 Napo kuti azinji alibe nayo basa mapolofesiya ya m’Bibliya, tin’funika lini kubvuma kuti bzicito bzawo bzititepese. Ifepano timbadziwa thangwe la kupitiriza kukhala tceru. Paulo adalewa kuti: ‘Imwepo munkudziwa bwino kuti nsiku ya Yahova in’kubwera.’ Iye adathumizira kuti: ‘Ninga mbava usiku.’ (Werengani 1 Watesalonika 5:1-6.) Jezu ankuticenjeza kuti: ‘Khalani wakukonzeka, thangwe pa nthawe yomwe munkuikumbukira lini, Mwana wa munthu an’fika.’ (Luka 12:39, 40) Mwakusaya kucedwa, Sathani an’dzapumpsa wanthu mwa kuwacitisa kukumbuka kuti dziko tsapano liri pa ‘mtendere na cisungiko.’ Patsogolo pace, nsiku ya Yahova in’dzafika mwadzidzidzi ndipo iwo bzin’dzawa wawa. Tsono, tani bza ifepano? Penu tinkufuna kukhala wakukonzekera nsikuyi na kuleka kukhala wakupumpsidwa ninga winango, tin’funika ‘kupitiriza kukhala wakupenya na wakukumbakumbuka bwino.’ Ndipopa tin’funika nsiku zense kuwerenga Fala la Mulungu na kumbakukumbukira bzomwe Yahova ankutiuza.\n13. Kodi mzimu wa dziko unkutokonya tani mtundu wa wanthu, ndipo tingatcenkhe tani bzicito bzakubweresa ngozibzi?\n13 Mzimu wa dziko umbatokonya makumbukidwe ya wanthu. Wanthu azinji nsiku zino ambawona kuti an’funika lini kudziwa Mulungu. (Mateu 5:3) M’mbuto mwace, iwo ambaphatisa basa kwene-kwene nthawe na mphanvu zawo kuti agumane bzinthu bzizinji bzomwe dzikoli limbapereka. (1 Juwau 2:16) Kuposa momwe bzikhaliri kale-kale, nsiku zino pana bzakutsangalaza bzizinji bzomwe bzimbapumpswa wanthu. Wanthuwo ankundokumbuka kucita bzomwe ambafuna. (2 Timotio 3:4) Bzinthu bzimwebzi bzimbapumpswa wanthu pa bzinthu bzakufunika ndipo iwo ambakumbukira lini bza kukhala pa uxamwali na Mulungu. Ndipopa Paulo adakumbusa Akristau kuti iwo akhafunika ‘kumuka ku tulo.’ Ino ni nthawe lini ya kuikha bzikhumbo bzathu pa mbuto yakuyamba.—Waroma 13:11-14.\nTimbafuna mzimu wa Mulungu kuti umbatitsogolere, sikuti mzimu wa dziko\n14. Kodi ni cenjezo liponi lomwe timbaligumana pa Luka 21:34, 35?\n14 Timbafuna mzimu wa Mulungu kuti utsogolere makumbukidwe yathu, sikuti mzimu wa dziko. Na mzimu wace, Yahova ambatithandiza kuti tibvesese bwino bzomwe bzin’funa kucitika. (1 Wakolinto 2:12)  (Onani mafala yakuthumizira.) Tsono tin’funika kukhala wakusamala. Napo bzinthu bzomwe tabzizolowera ayai bzomwe bzingawoneke ninga bzin’gono-bzing’ono bzingatitazise kukhala tceru pa kutumikira Yahova. (Werengani Luka 21:34, 35.) Winango angatilewe kuti ndife psiru thangwe ra kukhulupira kuti tinkukhala mu nsiku zakumalizira za dziko lino. (2 Pedru 3:3-7) Koma tin’funika lini kubvuma kutepesedwa nawo. Tina umboni bwakubveka bwino bwakuti cimaliziro cin’fika tsapanopapa. Penu tinkufuna kuti mzimu wa Mulungu utitsogolere, tin’funika kutsonkhana na abale wathu nthawe zense.\nKodi munkucita cinthu ciri-cense comwe mungakwanise kuti ‘mupitirize kukhala tceru’? (Onani ndime 11-16)\n15. N’ciyani comwe cidacitikira Pedru, Tiyago na Juwau ndipo kodi bzimwebzi bzingaticitikirembo tani?\n15 Kutepa kwathu kungatitazise kukhala tceru. Jezu akhadziwa kuti wanthu mbakuperewera ndipo ambaphonya. Kumbukirani bzomwe bzidacitika usiku bomwe Jezu angadaphedwa. Napo kuti Jezu akhali wakulungamiratu, iye akhadziwa kuti apitirize kukhala wakukhulupirika, akhafunika kupemba kuna Baba wace kuti amuthandize. Jezu adakumbira Pedru, Tiyago na Juwau kuti apitirize kukhala tceru pomwe iye akhapemba. Koma anyakupfunzawo alibe kuzindikira thangwe lomwe angadafunikira kukhala tceru. Iwo akhadaneta ndipo adamalizira kukagona. Jezu akhadanetambo, koma iye adapitiriza kukhala wakupenya acimbapemba kuna Baba wace. Wapostolo akhafunika kupembambo pa nthawe ibodzi-bodziyo.—Marko 14:32-41.\n16. Mwakubverana na Luka 21:36 kodi Jezu ankutipfunzisa tani kuti ‘tikhale tceru’?\n16 Kodi n’ciyani comwe cin’dzatithandiza ‘kupitiriza kukhala tceru’ na kukhala wakukonzekera nsiku ya Yahova? Tin’funika kulimbisa cikhumbo ca kupitiriza kucita bzabwino. Koma kucita bzimwebzi n’kwakukwanira lini. Zitasala nsiku zakucepa kuti Jezu aphendwe, iye adauza anyakupfunza wace kuti iwo akhafunika kupitiriza kupemba kuna Yahova kuti awathandize. (Werengani Luka 21:36.) Kuti tikhale tceru nsiku zino zakumalizira, tin’funikambo kumbapemba kwene-kwene kuna Yahova nthawe zense.—1 Pedru 4:7.\nPITIRIZANI KUKHALA TCERU\n17. Kodi tingatsimikizire tani kuti tidakonzeka pa bzomwe bzinkubwera tsapanopa kutsogoloku?\n17 Jezu adalewa kuti cimaliziro cin’dzafika ‘pa nthawe yomwe munkuikumbukira lini.’ (Mateu 24:44) Tenepo tin’funika kukhala wakukonzeka nthawe zense. Ino ni nthawe lini ya kukhala na moyo mwakubverana na dziko la Sathani lomwe limbalewa kuti limbabweresa cikondweso. Bzimwebzi bzin’dzacitika lini. M’mbuto mwace, mwa kuphatisa basa Bibliya, Yahova na Jezu ambatiuza momwe tingapitirizire kukhala tceru. Tenepo bwerani tikhale tceru pa mapolofesiya ya m’Bibliya na kuwona momwe yankukwanisikira. Ndipo tingapitirize kukhala pafupi na Yahova na kuikha Umambo bwace pa mbuto yakuyamba pa moyo wathu. Tikacita bzimwebzo tin’dzakhala wakukonzeka pomwe cimaliziro cin’dzafika. (Cibvumbulutso 22:20) Moyo wathu umbathemba bzimwebzi!\n^  (ndime 14) Onani msolo 21 wa bukhu lakuti Ufumu wa Mulungu Ukulamukira!\nPitirizani kukhala tceru: Kuti tikhale tceru ku mapolofesiya ya m’Bibliya, maka-maka yale yomwe yangatithandize kudziwa bzomwe bzin’dzacitika mu nsiku zakumalizira. Timbazindikira kuti tiridi ku cimaliziro cacaico ndipo kuti tidzapulumuke, tin’funika kukhala wakufendererana na Yahova na kutsungira kumutumikira\nMzimu wa dziko: Ni mphanvu yomwe imbacitisa wanthu kuti akumbuke na kumbacita bzinthu ninga Sathani na madimonyo yace. Bzimwebzi bzimbacitisa kuti wanthu akhale wadyera na kuti ambacite bzinthu bzomwe bzimbatsutsana na bzomwe Mulungu an’funa


Bzomwe Tin’funika Kucita na Munthu Wakucosedwa | Pitirizani Kufunidwa na Mulungu\nBzomwe Tin’funika Kucita na Munthu Wakucosedwa\nBzimbawawa kwene-kwene m’bale wathu ayai xamwali wathu akacosedwa m’gwere thangwe ra kusaya kukungula pikado yace. Momwe ifepano tingacitire pa bzomwe Bibliya limbalewa pa nkhani imweyi, kungalatize penu timbamufunadi Mulungu na mtima wanthu wense, na penu timbabverambo makonzedwe yace. * Mbatiwoneni mibvunzo minango yomwe imbabwera pa nkhani imweyi.\nKodi tin’funika kucita ciyani na munthu wakucosedwa? Bibliya limbati: ‘Muleke kubverana na ali-wense wakucemeredwa m’bale omwe ngwaunzazi, waumbombo, wakunamata bzifanikiso, wakutukana, cidakwa ne nyakupamba, ndipo napo kudya naye munthu umweyo bzin’funika lini.’ (1 Wakolinto 5:11) Pakulewa bza munthu ali-wense omwe ‘ambacita bzinthu bzakusaya kubverana na bzomwe Kristu ambapfunzisa,’ Bibliya limbati: ‘Lekani kumutambira m’nyumba mwanu, ndipo lekani kumumusa. Pakuti ali-wense omwe amumuseyo ankucita naye mbali pa mabasa yace yakuipayo.’ (2 Juwau 9-11) Tenepo, ifepano timbaceza lini na wanthu wakucosedwa, ndipo timbacitambo lini nawo pabodzi bzinthu bzauzimu. Nsanza ya Mulindiri ya 15 Setembro, 1981, pa tsamba 25, idati: “Kundolewa kuti ‘Tani moyo?’ kwa munthu wakucosedwa, kungakhale cinthu cakuyamba kuti ticeze naye, ndipo pinango kuyambiratu uxamwali. Kodi tingafune kucita bzimwebzo na munthu wakucosedwa?”\nKodi mpsakufunikadi kulekaratu kucita cinthu na cibodzico na munthu wakucosedwa? Inde, pa mathangwe mazinji. Cakuyamba, ni nkhani yakulatiza kuti ndife wakukhulupirika kwa Mulungu na Fala lace. Ifepano timbafuna kubvera Yahova, bzinese, bzitani. Lufoyi lathu kwa Mulungu lin’dzatithandiza kubvera bzakutonga bzace bzense, ticizindikirambo kuti iye ngwakulungama na wa lufoyi, ndipo bzakutonga bzace mpsabwino kwa ifepano. (Zaiya 48:17; 1 Juwau 5:3) Caciwiri, n’cakuti kutalikirana na munthu wakucosedwa, kumbatikhotcerera, ndipo kumbathandizambo kuti gwere lireke kupswipizidwa mwauzimu, licipitiriza kukhala na mbiri yabwino. (1 Wakolinto 5:6, 7) Cacitatu, n’cakuti kuphatisisa mitemo ya m’Bibliya, kungathandizembo munthu wakucosedwayo. Tikathandizira komiti yakutonga mulandu, ifepano tingatokonye mtima wa nyakuphonyayo omwe walamba kutambira thandizo la akulu. Munthu wakucosedwa, akaluza mbverano wabwino na wanthu womwe ambawafuna, ‘nzeru zace zingamubwerere,’ acizindikira kuphonya kwaceko, ndipo angafune kulungamiza kuphonya kwaceko kuti abwerere kwa Yahova.—Luka 15:17.\nKodi tani penu nyakucosedwayo n’gwa m’banja mwathu? Bzikakhala tenepoyo, bzingatinese pang’ono kuti tikhale wakukhulupirika kwa Mulungu. Kodi tingacite ciyani na munthu wakucosedwa omwe n’gwa m’banja mwathu? Tingafotokoze lini bzinthu bzense bzomwe bzingacitike, koma tindofotokoze bzinthu bziwiri basi.\nMunthu wakucosedwayo angakhale munthu omwe timbakhala naye m’nyumba ibodzi thangwe pinango ni mkazi, mwamuna ayai mwana wathu. Tsono, pakuti kucosedwa kwa munthu m’gwere kumbamalisa lini udzinza, tingapitirize kumbacita bzinthu bza nsiku na nsiku na munthuyo ninga banja. Tsono, thangwe ra bzomwe wacitabzo, munthuyo wasankhula kugwata mbverano wauzimu wa pakati pa iye na banja lace lakukhulupirikalo. Tenepo, anzace wakukhulupirikawo an’funika lini kumbacita naye pabodzi bzinthu bzauzimu. Mwa ciratizo, munthu wakucosedwayo akakhala ali pa mui, iye an’dzacita lini mbali, pomwe banjalo linkucita kunamata ninga banja. Tsono, penu nyakucosedwayo ni mwana mng’ono, abereki wace an’dzapitiriza kumbamupfunzisa na kumbamupasa malango. Tenepo, abereki wa lufoyi angacite makonzedwe yakumbapfunzisa Bibliya mwana mn’gono wakucosedwa. *—Mimwani 6:20-22; 29:17.\nNthawe zinango, munthu wakucosedwayo angakhale wa m’banja mwathu, koma ambakhala lini m’nyumba ibodzi na ifepano. Napo zingawoneke nthawe zomwe tingafunikire kulewalewa naye, tin’funika kusamala kuti bzireke kumbacitika kawiri-kawiri. Wanthu wakukhulupirika m’banjamo ambanyang’ana lini mathangwe kuti ambacite bzinthu na nyakucosedwa omwe ambakhala lini naye m’nyumba ibodzi. Koma, thangwe ra kukhulupirika kwawo kwa Yahova na kwa gulu lace, iwo ambaphatisisa bzomwe Bibliya limbalewa bza momwe tingacitire na wanthu wakucosedwa. Kukhulupirika kwawoko kungatokonye mtima wa nyakuphonyayo, kucimuthandiza kugumana phindu na cirango comwe watambiraco. *—Wahebereu 12:11.\n^ ndi. 1 Mitemo ya m’Bibliya yakulewa bza munthu wakucosedwa m’gwere, in’funikambo kuphatisidwa basa mwakundendemerana kwa munthu omwe acita kubzicosa yekha.\n^ ndi. 2 Kuti mudziwe bzinango bza kucosedwa kwa mwana mng’ono omwe ambakhala m’nyumba ibodzi na abereki wace, onani Nsanza ya Mulindiri ya 1 Outubro, 2001, tsamba 16 mpaka17, na Nsanza ya Mulindiri ya 15 Novembro, 1988, tsamba 20.\n^ ndi. 3 Kuti mudziwe bzinango bza momwe tingacitire na munthu wa m’banja mwathu omwe wacosedwa, onani malango ya m’Bibliya mu Nsanza ya Mulindiri ya 15 Abril, 1988, pa tsamba 26 mpaka 31, na Nsanza ya Mulindiri ya 15 Setembro, 1981, tsamba 26 mpaka 31.